Munduko Pistako Junior Txapelketako zazpigarren postua lortu du Ekain Jimenez oiartzuarrak | El Diario Vasco\nOiartzunMunduko Pistako Junior Txapelketako zazpigarren postua lortu du Ekain Jimenez oiartzuarrak\nSasoi betean aurkitzen da oiartzuarra. / KOXKO\nEspainiako errekorra hautsi du gainera, bigarren aldiz, 1.02.715 denborarekin oraingo honetan\nKOXKOOIARTZUN. Miércoles, 21 agosto 2019, 09:49\nEkain Jimenez Elizondo, Alemanian, Frankfuten (Oder) izan da azken astean. Bertan lehiatu du Munduko Pistako Junior Txapelketa eta ez da esku hutsik itzuli.\nPasa den hillabetean, Belgikako Gante hirian jokatutako Europako Txapelketan lortu zuen emaitza hobetzeko xedearekin abiatu zen Alemania aldera. Erronka gogorra zen, izan ere, Espainiako errekorra lortu zuen bertan lehen aldiz, hain zuzen, kilometroko erlojuaren aurkako proban. «Munduko txapelketan, Europako txapelketan lortu nuen 5. postura inguratzea soilik, ezinezkoa dela iruditzen zait» zioen Ekainek Alemaniara iritsi zenean.\nBaina, huts egin zuen egindako adierazpenetan. Gauzak uste baino hobeto atera zitzaizkion eta postu ederra lortu zuen oiartzuar gazteak.\nIgande goizean izan zen sailkapen proban, Europako txapelketan berauk lortutako Espainiako errekorra 1:03.672 hobetzea erdietsi zuen, 1:02.715 denborarekin. Honenbestez, bigarren aldiz bereganatu zuen Espainiako errekorra. Egindako froga bikainaren ondorioz, munduko txapelketako finalera sailkatzea lortu zuen, zuzen-zuzenean.\nHelburu nagusia lortu zuen jada, baina oraindik mundu mailan zein postu lortuko zuen erabakitzeke zegoen. Egun berean, arratsaldean, izan zen finala. Azken proba gogorrari aurre egiteko bizikletaren garapena aldatu zuen, beraz, goizeko 53 x 15 tik 50 x 12 ra pasa zuen garapena. Azkarrago joateko asmoz aldatu arren, ezin izan zuen goizeko denbora berdindu eta 1:03.530 denbora egin zuen.\nHala eta guztiz ere, orokorrean, pozik geratu da azken hilabeteetan egindako lanarekin. Europako txapelketan lortutako emaitzekin nahiz munduko txapelketan eskuratutako 7. postuarekin eta Espainiako errekorrarekin.\nAurrerantzean, gogor entrenatzen jarraituko duela adierazi du, irailean Valentzian duen lehiaketan txukun jarduteko. Espainiako Txapelketan lehiatuko da elite mailan eta 23 urte azpiko mailan. Lehiaketa horretan lortutako emaitzen arabera erabakiko du etorkizunean zein modalitatetan parte hartu. Argi du, hala ere, kilometroko erlojupeko frogan lehiatzen jarraitu nahi duela.\nKarrikako Artaso elkarteko kideek Andramari jai bikainak antolatu dituzte Antonio Sánchez Eskucerok hitzaldia emango du gaur


Donostia Zinemaldia :: Daisy Diamond\nAnnak aktore izatea du amets. Bere familia dirudunari deus esan gabe, Kopenhagera doa bere asmo sekretua gauzatzen saiatzera. Haatik, halabeharrak ustekabe galanta emango dio: Anna haurdun dago eta neska bat erdituko du. Bere alabari behar duen guztia emateko gogor borrokatu arren, aldi berean aktore bihurtzeko bere ametsa eta alabari maitasunez eta segurtasunez beteriko ingurunea ematea lortzen ez duenez, bai berarentzat bai bere alabarentzat zoritxarreko ondorioak izango dituen ekintza bat burutuko du etsi-etsian.\nFødt (Danimarka), 1972. Gidoiak idatzi, film laburrak zuzendu eta Estatu Batuetan zinegile independenteentzat lan egin ondoren, Nu (Now, 2002) film laburra, Vildspor (Wildside, 1998) Dag og Nat (Day and Night, 2004), biak Donostia Zinemaldiko Zabaltegi sailerako hautatuak, eta Bang Bang Orangutang (2005) idatzi eta zuzendu ditu, azken hau ere Zinemaldiko Sail Ofizialerako hautatua.


Betibizioa, lorategiko klasikoa | Consumer\nBetibizioa, lorategiko klasikoa\nBere ospea dela eta, gai da eremu babesgabeetan garatzeko eta ez du zainketa handiagorik eskatzen.\nCrasa izeneko landarea da, kontrako alderdietan hazi ohi dena eta, beraz, ez du arreta berezirik behar garatzeko. Krasulazeoen familiako kidea da. Berez, 40 bat espezie biltzen dituen generoa da.\nOro har, betibizi esaten zaio hosto iraunkorreko landare erdi-zuhaixka bati, metro erdiko altuera har dezakeena; oinarria zurezkoa da, hosto estuak ditu, mamitsuak, lantza formakoak eta berde grisaxka; eta loreak, izar-formakoak, enborren puntan daude, petalo horiz, arrosaz, zuriz edo lilaz.\nGenero horren izen zientifikoa sempervivum da, eta krasulazeoen familiakoa da, eta horiek, era berean, landare krasken edo zaporetsuen familiakoak dira. Beren ehunetan ur-kantitate handiak metatzeko gaitasuna dute, eta, hala, oso hezetasun gutxiko ingurune idorretan biziraun dezakete. Hortik datorkio izena: badirudi beti bizirik jarraitzen dutela, ingurumenak sortzen dizkien zailtasunak gorabehera.\nLur hareatsua eta eguzkia\nBetibiziak Mediterraneoaren mendebaldetik (Pirinioak eta Maroko) Asiara (Iran eta Armenia) doan zonakoak dira. Klimaren eskakizunekiko erresistentzia handia dutenez, bereziki izozteekiko, oso ezagunak egiten dira lorategi-landare gisa. Baldintza bakarra dute: eguzkiaren zuzeneko argia jasotzea eta, kasurik onenean, astean behin ureztatzea.\nBetibizioa sendatzeko ahalmena duen landaretzat hartu da, eta bere laboreak jarraitzaile asko ditu\nArrazoi beragatik, ez dute oso lur berezia behar. Nahikoa da porotsua eta arina izatea, lur hareatsua, non partikulak handiak baitira eta bata bestearen gainean solte eta pilatuta baitaude, edo arrokatsua. Edonola ere mantenugairen bat erabili nahi bada, loraldiaren garaian da unerik egokiena, udaberriaren amaieran eta udaren hasieran.\nAleen biderketa mekanismo sinple baten bidez ere egin daiteke: sustraien banaketa. Lorategiko landaretzat jotzean, datu negatibo bat da loratzen denbora asko behar duela. Lehen loreak garatu aurretik, hainbat urtez hazi behar du. Gero erraz ugaltzen da, baita baliabide naturalen bidez ere.\nGenero honek maitale asko ditu, eta kultura eta bilduma handiak izan ohi ditu. Gainera, betibizioa beti izan zen sendabelar bat: etxeko botikak egiteko erabili izan da, eta eskualde askotan hedatuta zegoen etxeak izpietatik babesteko balio zuela.\nBetibizien generoko landareak erraz bereizten dira, baina sailkatzen zailak dira. Adituek diotenez, espezie horien bilakaerak oraindik ez zuen egonkortasunik lortu. Horren ondorioz, jatorri bereko bi ale oso desberdinak izan daitezke baten eta bestearen hazkuntza-baldintzen arabera. Orain arte, 40 betibizia-espezie ezagutu dira, baina adituek diotenez, familia bereko landare-populazio askok dituzte beren ezaugarriak, eta, oraingoz behintzat, ez dute nomenklatura-baliorik.\nEspezie ezagunenetako batzuk Jupiterren bizarra deritzenak dira: betibizi nagusia, katuen orburua, punta-puntako belarra, hilezkorra, lasto-lorea edo paper-lorea. Eta bere edertasunagatik sempervivum pittonii nabarmentzen da. Haren lore horiak Kraubath an der Murretik gertu dauden bi mendi-hegaletan bakarrik ikus daitezke, Austrian, eta desagertzeko arriskuan dago.\nbetibisba Jardín-eu Planta-eu


Goierriko hiru abesbatza txiki orfeoi baten pare Ormaiztegin, larunbatean - Goierriko Hitza : Goierriko Hitza\nUrmaizek, Kantakak eta Ezkio-Itsasoko koruak 'Kontzertua lagun artean' emango dute. Kantari eta bakarlariak batuta, 120 lagun elkartuko dira. Orkestra batek lagunduko dieOrmaiztegiko parrokiak kontzertu paregabea hartuko du larunbat honetan, hilaren 12...\nUrmaizek, Kantakak eta Ezkio-Itsasoko koruak ‘Kontzertua lagun artean’ emango dute. Kantari eta bakarlariak batuta, 120 lagun elkartuko dira. Orkestra batek lagunduko die


Philippe Jaroussky kontratenorraren kontzerturako doako autobusa jarriko dute Zarauztik - Zarautz - Zarauzkohitza.eus\nPhilippe Jaroussky kontratenorraren kontzerturako doako autobusa jarriko dute Zarauztik\nAmaia Urbieta 2021-11-17 18:00\nAutobusean izena emateko epea bihar amaituko da, eta interesdunek kultura@zarautz.eus helbidera mezua bidali beharko dute, edota 943-00 51 20 telefono zenbakira deitu.\nDonostiako Musika Hamabostaldiaren barruan, kontzertua eskainiko du Philippe Jaroussky kontratenorrak datorren astelehenean, hilaren 22an, Kursaalean. Zarauzko Udalak, beste hainbat udalekin elkarlanean, doako autobus zerbitzua jarriko du emanaldiko joan-etorria egiteko. 19:30ean hasiko da kontzertua, eta 18:30ean egingo du geldialdia autobusak Zarautzen, Batzokiaren parean.\nInteresa dutenek www.kursaal.eus web orrian erosi beharko dute kontzerturako sarrera, eta autobuseko tokia erreserbatu beharko dute. Horretarako, kultura@zarautz.eus helbidera mezua bidali beharko dute, edota 943-00 51 20 telefono zenbakira deitu.\nOrdu Gaztea eta langabetuak\nLangabetuek eta 30 urtez azpiko interesdunek 3 euroan erosi ahalko dute kontzerturako sarrera. Horretarako, beren sarrera erreserbatu beharko dute 943-00 51 20 telefono zenbakira deituta, eta ikuskizunaren egunean bertan Kursaaleko leihatilara gerturatu beharko dute beren adina edota lan egoera egiaztatzera, eta bertan ordaindu beharko dute sarrera. Horiei dagokien eserlekua, ordea, egun horretan leihatilan erabilgarri dauden sarreren araberakoa izango da.\nAutobusean izena emateko epea bihar amaituko da, eta gutxienez hamabost pertsonako taldea ez bada osatzen, eskaintza bertan behera geratuko da.


Sunbillan emakume baten autoari tiro egiteagatik atxilotutakoak, behin-behinean kartzelara | Gizartea | Berria\nAtxilotuak epailearen aurretik pasatu ziren atzo, eta gaur eman dute epaiaren berri: behin-behineko espetxealdia agindu diete bi atxilotuei, emakumea hiltzen saiatzeagatik.\nN-121 errepidea, Sunbilla parean. agoba Manterola/FOKU Tamaina handiagoan ikusi\nForuzaingoak gizon bat eta emakume bat atxilotu ditu asteon Nafarroan, Sunbillako (Nafarroa) tiroketaren harira. Atxilotuak epailearen aurretik pasatu ziren atzo, eta emakumearen aurkako Indarkeriaren arloko Iruñeko Epaitegiko titularrak gaur eman du epaiaren berri: behin-behineko espetxealdia agindu diete biei, komunikatua eta bermerik gabea, ustez emakumearen «bizitzaren aurkako atentatua» egiteagatik.\nEpaileak ebazpen judizialean azaldu duenez, bi inputatuak gertakarien lekuan egon ziren erasoa gertatu zenean. Horrez gain, adierazi du egindako ikerketatik ondoriozta daitekeela akusatuek «bikote harremana» dutela, eta «zantzu objektiboak» daudela esateko «biktimaren bizitzaren aurka» egin zutela. Gaineratu du atxilotuak aurreko egunetan «hainbat aldiz» joan zirela erasoa egin zuten lekura. Hilketa saiakera egotzi die.\n«Egitateen larritasunaren aurrean», epaileak espetxeratzea eta inputatuei ezar dakizkiekeen «zigorrik handienak» agindu ditu, baita biktimaren «bizitza eta osotasuna» babesteko beharra ere. Atxilotutako gizonak eta biktimak, gainera, seme adingabe bat dute. Hari dagokionez, epaileak guraso ahala esklusiboki eman dio amari, eta aitaren eta adingabearen bisitak eten ditu.\nTtipi-Ttapa komunikabideak emandako informazioaren arabera, biktima lanera bidean zihoan, autoan, eta hots bat entzun zuen Sunbilla parean zegoela. Lantokira iritsi zenean konturatu zen gertatutakoaz; orduan ohartu zen tiro baten arrastoa zuela autoan. Noticias de Navarra egunkariak azaldu duenez, balak autoaren leihoko markoa jo zuen, emakumearen buruaren parean. Biktimak salaketa jarri zuen foruzainen bulegoan, eta handik gutxira atxilotu zuten gizona.\nAsteazkenean atxilotu zuen Foruzaingoak 40 urteko gizona, bikotekide ohia auto bat gidatzen zihoala ibilgailuari tiro egitea egotzita. Erasoa N-121-A errepidean gertatu zen, eta emakumea onik atera zen. Gizona Etxalarkoa (Nafarroa) da. Atzo atxilotu zuten beste emakumea, erasoarekin zerikusia izan zezakeelakoan.


Horrelakoa da bizitza, Carlota - Karrikiri Euskal Denda\nHorrelakoa da bizitza,...\n> Haur eta gazteak>Gazte liburuak>Horrelakoa da bizitza, Carlota\nEgilea: Gemma Lienas\nRamonek moto istripu larria izan du eta klinikan dago. Mutil huraxe du gogoko Carlotak eta eskolatik klinikara eta handik etxera dabil saltoka. Etxeko giroa, ordea, ez da ezagutu duen onena: gurasoak banandu egiten zaizkio Carlotari. Aitarekin geldituko dira Carlota eta Marc bere anaia.\nIzan ere, goiz hartan bertan, jolas-denboran, berari eta Bertari nire gurasoen erabakiaren berri kontatzeko burugabekeria egin bainuen, nire mihi-luze honek! Ez dakit zergatik egin nuen ere. Egia esan, ez Pau ez Berta ez ziren nire lagun-taldekoak, eta ez nien inolako azalpenik zor. Biak errepikatzaileak dira -ikastaldeko zaharrenetakoak, beraz; Ramon bezala-, eta hamazazpi urte dituzte. Mireiak eta biok, berriz, hamalau ditugu, eta gaztetxoenetakoak gara.\nHorregatik segur aski, Ramonek ez dit kasu handirik egin inoiz, ez joan den urtean, talde desberdinetan ginelarik, ez aurten, talde berean bagaude ere. Eta, jakina, istripua eta gero, Ramon ikustera joateko, hoberena Bertarengana hurbiltzea izango zela pentsatu nuen. Hain arraroa zatekeen, bestela, ni bakarrik joatea. Agian horregatik kontatu nizkien lagun-minei baino kontatzen ez zaizkien gauzak. Orain, baina, damu nintzen kontatu izanaz.


50 urtez, kirola bultzatzen - Gipuzkoako Hitza\n50 urtez, kirola bultzatzen\n2017, abenduak 08 Albisteak, gipuzkoa, Kirola 357\nMende erdia bete du aurten Zumaiako Kirol Elkarteak. Nahiz eta hastapenetan futbolean nahiz eskubaloian egin zituen aurreneko urratsak, urteotako ibilian pilota izan da elkartearen ardatza eta oinarria. Hurrengo asteko zapatuan, abenduaren 16an, ospatuko dute urtemuga, egitarau bete-betearekin.\nBada kirolerako zaletasunik Zumaian, eta horretan badute zerikusirik herriko kirol elkarteek. Ia denak garai bertsuan hasi ziren aurreneko urratsak egiten, 1967tik 1975era, Francoren diktaduraren azken urteetan, hain zuzen. 1967an sortu zen Club Deportivo Zumaia, gaur egun Zumaiako Kirol Elkartea dena. Eta ordurako, kirola herriratzen hasita ziren Zumaiako beste hainbat talde edo norbanako ere. Pulpo eskubaloi taldeak urteak zeramatzan hainbat kirol ekitaldi antolatzen; hondartzan plaieroak egiten zituzten; arraunean ere aritzen ziren herritar batzuk; pilota oso zabalduta zegoen; eta herri kiroletan ere aritzen ziren. Horrez gain, 1960ko hamarkadan bazen atletismo talde bat ere. Kirolerako zaletasunaren aurreneko garrak ordurako piztuta bazeuden ere, Zumaiako Kirol Elkartearekin sortu zen sua.\nGarai hartan Zarautzen bazen kirol elkarte bat. Antolaketa txukuna zuten haiek, eta zumaiarrek inbidiaz begiratzen zieten. Izan ere, herrian zaletasuna zegoen arren, antolaketarik gabe aritzen ziren taldeak. Gainera, gaztetxoentzat ez zegoen ia eskaintzarik. Horren jakitun ziren Javier Carballo, Ignacio Letamendia eta Juan Mari Zearreta zumaiarrak, eta kirol elkarteko aurreneko zimenduak jartzeko lanean hasi ziren. Sasoi hartan, 60ko hamarkadan, Zumaian bazen kirol arloan nabarmentzen zen lagun talde bat, eta haietako bat zen Angel Aperribai. Carballok, Letamendiak eta Zearretak harengana jo zuten zuzenean. Sei bat lagun elkartu ziren aurreneko batzarrean, eta buruan zeukaten ideia gorpuzten hasi ziren. 25 lagun elkartu ziren bigarren bilkuran, eta orduantxe eratu zuten elkartearen lehen zuzendaritza batzordea. Gaur egun, Jexux Iribar da klubeko presidentea. 50 urteko ibilian, Iribarrek lau urte egin ditu kargu horretan, baina gertutik ezagutu du elkartearen ibilbidea. “Balorazio ona” egin du atzera begira jarrita.\nSortutako sua ez da itzali\nIribarrek berak azaldu du kluba gaur egun pilota elkarte gisa ezagun den arren, Zumaiako Kirol Elkarteak futbol arloari begira ekin ziola bideari: “1967an elkartea sortuta, futbol arloa antolatzen hasi ziren berehala. Urtebeteren buruan, beste kirol batzuei ere heldu zien taldeak, hala nola eskubaloiari, boxeoari eta halterofiliari. 1960ko hamarkadaren amaieran eta 1970ekoaren hasieran ekin zioten pilotari, eta gaur egunera arte bizirik mantendu da”. Hainbat modalitatetan egin dute lan elkartean; aurrena, esku huska, pala motzean, larruzko paletan nahiz palan, eta, ondoren, zesta-puntan. Sonarik handiena zesta-puntan izan dutela onartu du Iribarrek, eta nabarmendu du elkarteko puntista askok jokatu dutela AEBetan. Horrez gain, Dinastia Etxabe txapelketaren garrantzia ere goratu du Iribarrek. 1971n antolatu zuten aurrenekoz, eta “sona handia izatera iritsi zen. Sasoi hartan, “jende asko” biltzen zen frontoian, “ikusmin handia sortzen baitzuen txapelketa horrek”.\nBaina garai oparoak ez ezik, garai zailak ere igaro ditu kirol klubak. Izan ere, 2007an eraitsi egin zuten Odieta pilotalekua, eta azpiegitura falta sortu zuen horrek. “Nahiko egoera zailean igaro ditugu zortzi urte. Herriko frontoiaren faltan, auzoetako pilotalekuetara joan behar izaten zuten zaleek. Zumaian ez zen partidarik jokatzen; ez profesionalen artekoak, ezta gaztetxoenak ere. Horrek giroa hoztu egin zuen”. Hala ere, sua ez dela itzali azpimarratu du Iribarrek: iaz inauguratu zuten Aitzuri pilotalekua, eta ordutik “bizi-bizi” dago frontoia. “Pala eta eskua kontuan hartuta, 40 bat lizentzia ditugu guk, eta 200 bat lagun izaten dira guztira entrenatzen, horietako asko eta asko neska-mutil gaztetxoak”.\nBadirudi pilotazaleen harrobia bermatuta dutela Zumaiako klubean, baina errealitate hori denborarekin aldatu egiten dela azaldu du Iribarrek. “Bakarkako kirola da pilota, eta horrek aldendu egiten ditu gaztetxoak. Adinean aurrera egin ahala beste kirol batzuetara egiten dute salto, taldekoak diren kiroletara; futbolera edo eskubaloira, kasu”. Dena den, uste du klubak baduela etorkizunik, eta lanerako prest daude. “Orain, frontoi berria du Zumaiak, Aitzuri, eta badago pilotarako zaletasuna. Txapelketak antolatzen jarraituko dugu eta Dinastia Etxaberi eutsiko diogu. Lanean jarraituko dugu”.\nUrtemuga ospatzeko, hilaren 16an hainbat pilota partida jokatuko dute Aitzurin, eta bazkaria egingo dute gero 50 urte horietako oroitzapenak berritzeko.


Barelikos 6.maila: azaroa 2016\nKALKULU ORRIA BETETZEN:\nGaur, ordenagailuarekin aretora joan gara, zer landatuko dugun erabakitzeko. Baina oraindik ez dugu amaitu. Lehenik azalorearen dokumentua begiratu dugu. Gero, blogeko beste ortuarien fitxak kontutan izanda, ortuarien datuak sartu behar izan ditugu taldeka kalkulu orri batean (taula batean). Datu guzti hoiek kontutan izanda abenduan, hurrengo saiorako, gure baratzeko 3 partzeletan zer landatu edo erein egingo dugun erabaki dugu.\nEgileak: Paula, Mercedes eta Helene\nEgilea: Helene Ruiz ordua: 8:54 AM iruzkinik ez:\nORTUARIEN EZAUGARRIAK EZAGUTZEN\nGaur areto nagusira joan gara ortuarien informazioa biltzeko. Erizek azalorearen ezaugarriak azaldu ditu eta ondoren, bakoitzari barazki baten ezaugarriak kalkulu orri batean jartzeko esan digu. Ortuarien informazioa barelikoseko blogetik atera dugu. Horrela, hurrengo egunean, informazio guztia bilduta daukagunez, landatzeko aproposenak diren ortuariak aukeratuko ditugu.\nEgileak: Imke Lazaro eta Maialen Egia\nEgilea: Ultra Inurri 13 ordua: 8:42 AM iruzkinik ez:\n2016ko azaroak 14\nOrdenagailuarekin aretora joan gara eta azaloreari buruzko datuak irakurri ditu Erizek. Azaloreari buruzko datuak bukatu ondoren bakoitzari ortuari bat banatu digute eta kalkulu orri bateko taula baten hoien ortuari buruzko informazioa idatzi dugu. Taula hau taldea osatzen dugun ikaskide guztien artean partekatu dugu, landatu ahal ditugun ortuariei buruzko informazioa denok eskura izateko.\nEGILEAK: Malen eta Irati.\nEgilea: Malen Aramendi ordua: 5:14 PM iruzkinik ez:\nZER LANDATU DEZAKEGU GURE BARATZEAN?\nGaur maisuak azaldu digu blogean non ikusi dezakegun ortuariei buruzko informazioa. Orduan, ikasle bakoitza taula batean bete du ortuari baten informazioa zerrendaren arabera: noiz landatu, landaketa markoa, erlazio onuragarriak, izurriak... Taula hau hurrengo saioan gure partzeletan zer landatuko dugun erabakitzeko erabiliko dugu.\nEgilea: Asier Maruri\nEgilea: Ultra Inurri 18 ordua: 5:06 PM iruzkinik ez:\n2016ko urriak 26\nSaio honetan berriro baratzera bueltatu gara, baratza zaintzera. Belar txarrak kendu ditugu, aitzurrarekin lurrari buelta eman diogu, partzelak ureztatu ditugu eta asunak moztu ditugu.\nAsunak asun-salda egiteko moztu ditugu. Asun-saldarekin intsektu txarrak usatzen dira. Asun-salda ongarri bezala erabili ohi da baina... OSO TXARTO USAINTZEN DU!!\nEgilea: ALVARO VILLAMERIEL ordua: 4:57 PM iruzkinik ez:\n2016ko urriak 24a\nLUR PARTZELEN PRESTAKETA\nSaio honetan botak jarri ostean taldetxotan elkartu, tresnak banatu eta lanean hasi gara: Lehenengo ardura, ongarria batu, kuboetan hartu eta landu gabeko lurretan bota. Bigarren ardura, aitzurrarekin belar txarrak kendu . Hirugarren ardura, lur partzelak ureztatu eta baita lorategiak ere. Laugarren ardura, partzeletako lurra aitzurrarekin goldatzea izan da.\nEgileak: Inge eta Iraia.\nEgilea: iraia.gasteluiturria@lauro20.org ordua: 8:44 AM iruzkinik ez:\nBost gauza izan ditugu egiteko egun honetan: ongarria partzeletan zabaldu, asunak batu, lur partzelak ureztatu, belar tzarrak kendu eta lurra goldatu.\nAsunak batzen hasi gara. Asunak batzeko eskularruak eta artaziak erabili behar izan ditugu. Asunak urarekin kubo batean sartzen dira eta 20 egun pasa ondoren salda bat sortzen da, intsektizida eta ongarri likido moduan erabiltzen duguna. Oso usain tzarra dauka saldak.\nEgileak: Mikel, Aritz eta Aitor.\nEgilea: Mikel Elorriaga ordua: 8:58 PM iruzkinik ez:\nMaisuak lehenengo eguneko zereginak azaldu zizkigun, hauek nola egin eta gero eginbeharrak gure artean banatu genituen:\nONGARRIA: palarekin kapazuan sartu gero lurrean zehar banatzeko.\nPARTZELATU: ongarria bota ondoren, lurra goldatu eta lur partzelak eratu.\nBELAR TXARRAK KENDU: eskularruekin belar txarrak kendu eta konpostara bota.\nUREZTATU: lur partzelak ureztatu.\nBELAR TZARRAK KENTZEN\nEgilea: Sofia Lamborena ordua: 2:14 PM iruzkinik ez:\n2016ko irailak 30\nGaur gure Barelikos arloaen bigarren eguna izan da. Lurra landaketetarako prestatzen hasi gara eta lurra ureztatu eta honek ura zurrupatzeko zuloak egin dizkiogu.\nEgileak: Unai Garcia eta Lexuri Billalabeitia\nEgilea: Unai Garcia ordua: 2:57 PM iruzkinik ez:\nLUR ZATIAK LANDAKETETARAKO PRESTATZEN:\nGaur gure hirugarren saioa izan da barelikos orduan. Lehenengo botak ipini eta nahi izan duenak eskularruak jarri ditu.\nGoldatutako, ongarritutako eta eratutako partzelak ureztatu ditugu. Bakoitzean bi ureztontzi bete ur bota behar ziren, landareak eta aromatikoak landatuak zeuden partzeletan ere bai. Beste batzuek, intsektuen etxearen ondoan bide bat egin dute aitzurrekin belarrak kenduz eta eskuarearekin kendutako belarra pilatuta utzi konpostarako.\nEgilea: Ultra inurri 25 ordua: 8:59 PM iruzkinik ez:


Musika airean - Karmele Jaio - 111 Akademia\n2014/07/9 8:26 pm\nEzkerra naizen aldetik gustu handiz irakurri dut liburua. Baina labur egin zait, oso labur, eta apala da … artikuluz osatutako liburua ematen du, ez horrenbeste egitura bakarra duen liburua. Baina tira, euskaraz ezkerroi buruzko lehen liburua izateko, ba ez dago txarto.\n2014/07/9 8:24 pm\nLiburuaren mamia edo esanahia adin bat dugunok hobeto edo beste era batean ulertuko dugula uste dut. Zoritxarrez, pertsonen artean askotan edo maiz gertatzen den egoera aipatzen du. Gaizki ulertu edo susmo batengatik asmatzen ditugun iritzi edo usteak askotan egi bihurtzen ditugu eta hori sinetsirik gure harrokeri edo makurtu nahi ezarengatik, urteetan geurean itxita bizi gintezke. Askotan ez gara ohartzen egokiena aurrez aurre arazoa planteatu eta hitz egitea dela eta hori eginik arazo, egonezin asko konpon daitezkeela. Geure buruari arrazoirik gabeko sufrimena ezartzen diogu geureari eutsi nahirik liburuko protagonistari gertatutakoaren antzera, bizitzaren azkenerako ar berdinarekin jarraituz. Nire ustez, Karmele Jaiok benetan gertatzen den egoera erreala azaldu du modu xume eta egokian.\nLiburua irakurri ondoren gustatu zaidala esango dut. Dena den, gorabeherarik gabeko eleberria da eta agian horrexegatik irakurtzen da hain erraz, irakurketa arazorik gabe utzi eta berriz har dezakegu. Ez dugu “intriga” galduko, halakorik ez duelako.\nZer kontatzen digu istorioak? Emakume zahar baten oroitzapenak, burutazioak; bere bizitza behin eta berriro birpasatzen:sufrimenduak,gozamenak,damuak, gorrotoak, familia…Orain bakardadean, leihoaren ondoan, betiko plazara so.\nHonekin batera beste errealitate bat agertzen da narrazioan, Gabrielarena. Nor da Gabriela?\nAzken urte hauetan gure ‘lehen munduko’ gizarteko zaharrak Gabriela asko ezagutzen ari dira. Gabrielak egin duen bezala, pertsona asko haien herria uztera eta hona etortzera behartuak izaten dira, familia mantentzeko dirua lor dezaten.\nGure aiton-amonak haien gurasoak, osaba-izebak eta senide guztiak zaintzen zituzten hil arte, eta orain, aldiz, haien duintasuna, askatasuna, bizitza propioa, ezezagun baten eskuetan utzi behar dute, derrigorrrez. Zer aldaketa urte gutxitan!\nBi errealitate oso ezberdinak eta elkar ulertzera behartuak. Gogorrak biak.\nBaina egoera berri honek, gauza onak ere ekarri dizkigu: AIREAN, MUSIKA berri bat, laguntza, baikortasuna…\nBukatzeko gauza bat esan nahi dut; sentsazio bat besterik ez da. Liburua bukatu ondoren, eleberri bat irakurri ordez, gizarte kronika bat irakurri izanaren sentsazioarekin gelditu naiz.\n2014/07/9 8:23 pm\nHasteko, Karmeleren aurrekoak bezalaxe, “Musika airean” hau oso gustura irakurri dudala esango dut. Pasarte batzuk indartsuak bezain gozoak iruditu zaizkit. Beste batzuk, berriz, ahulxeagoak. Esaterako, Beatriz eta Elenaren artekoa. Harreman hori gehiago jorratuko zuelakoan erosi dut liburua; izan ere, bertako emakume zahar batek zaintzaile atzerritarrarekin nolako harremana izan lezakeen irudikatzeko idazle aproposa deritzot Karmeleri. Dena den, istorio honetan ez dut uste hori denik gai nagusia eta alde horretatik hotz antzean utzi nau. Elena eta Carmenen artekoa, berriz, bere apalean, ederra da. Zer gertatuko zen aurreikusi zitekeen, baina jakin du tantaka-tantaka istorioari bizirik eusten. Orri bakarrean azaldutako elkarrizketak, batez ere, aitormen horiek jolaserako eta istorioa aurreikusteko politak gertatu zaizkit eta Elenaren bakarrizketaren erritmoa puskatzeko oso egokiak. Alde horretatik aberatsa da liburua, hiru ahots narratzaileek ongi bideratzen baikaituzte istorioan barrena. Musikarekiko lotura, berriz, izenburua bezala, airean geratu dela esango nuke: medikua rock kontzertua antolatzen, herriko plazako kiokoan, herriko talde berriak abeslari ekuadortarra… Laburbilduz, eta horregatik izenburua, alde batetik liburu honek gehiago ere eman zezakeela iruditzen zait; eta bestetik, zenbait kontutan gehiegi luzatzen dela ere bai. Nolanahi ere, musika polita dario eta gomendagarria da.\n2014/07/9 8:22 pm\nEmakume heldu baten oroitzapenak, mamuak eta etsipenak biltzen ditu Karmelek liburu honetan, ohiko sentiberatasunarekin. Bihotzetik (eta bihotzez) idazten du, gure bihotzetara iristeko asmoz. Bi mundutako kontrastea (bertokoena eta atzerritik etorritakoena; neska gaztea eta emakume zaharra) erabiltzen du testuingurua sortzeko eta gauzak (ametsak, bizipenak eta abar) behin eta berriro errepikatzen direla kontatzeko. Oso gustura irakurtzen da, idazkera arina eta zehatza erabiltzen baitu. Laburregia egin zait, zerbait mamitsuagoa egiteko behar beste osagai mahai gainean jarri dituelako. Pena. Hala ere, guztiz gomendagarria da.\n2014/07/9 8:21 pm\nLiburu honi musika dario, hauxe da nire definizioa.\nBikain berriro ere Karmele Jaio. Oraingo honetan hainbat gai jorratu ditu: zahartzaroa, jeloskortasuna, bakardadea, etorkinak, gaztetasuna…\n“-Bai, berriz, berriz -erantzun dio umeak, bizitzan dena etengabe errepikatzen dela jakingo balu bezala.”. Horrela ematen dio amaiera Karmele Jaiok nobela labur honi eta nire ustez esaldi hori laburpen bezala har dezakegu. Musika beti airean dago, melodia bera, agian ñabardura ezberdinekin baina aldaketa handiarekin gabe. Giza-harremanetan ari garenean, oinarriak beti dira berdinak: gorroto, maitasuna…\nHarremanak dira eleberri honen osagai nagusiak. Elenak bere bizitza errepasatzen du bere leihotik. Carmen bere laguna, bere senarrarekin bizi zen garaia, herriko plaza… Beatriz zaintzaile hegoamerikarra Carmenen etxean sartzen da haize fresko bolada bat bezala.\nEleberriak harrapatu nau hasieratik eta haria ondo jarraitzen da, arazorik gabe. Asko gustatu zait. Gomendagarria\n2014/07/9 8:20 pm\nOso ederra iruditu zait Karmele Jaiok liburu berri honetan kontatzen digun istorioa. Oso ondo eraman du istorioaren haria, tantaka eskaini ditu istorioaren pintzeladak osorik borobildu eta osatu arte. Estilo bikaina duela iruditzen zait. Oso ondo daki zein informazio eman behar duen, noiz eta nola eta horrek, estilo berezi horrek, harrapatzen nau erabat. Horregatik, bere liburuak hasten ditudanean, ia irakurraldi batean bukatu behar ditut. Bikaina iruditzen zait Karmele Jaioren estiloa, nola borobiltzen dituen istoiroak, nola tiratzen duen hari xume batetik liburua osatu arte…. Chapeau, karmele!\n2014/07/9 8:11 pm\nKarmele Jaio ezagutzen nuen beste eleberria irakurria baitut, Amaren eskuak, orduan ere berdina gertatu zitzaidan irakurtzen hasi eta ezin utzi bukatu arte, ba orain ere eleberri berri honekin gauza bera. Sentimenduz osatutako istorioa da eta nola ez nabarmen ditu bizitzarekiko egiten dituen konparazio aberatsak. Hain gaztea izaki egilea, pertsona heldu baten sentipenak ederki moldatzen ditu eta irakurlea ere harrapatzen du bere kontatzeko modu arin eta freskoarekin. Nahiz eta , ni ere beste iritzi batekin bat nator ,Beatriz pertsonaiak askotan Elena protagonistari lekua kentzen diola. Niri gehiago gustatuko litzaidake Elena eta Carmenen oroitzapenetan gehiago murgiltzea.\nHala ere liburu bikaina dela deritzot, bihotzeraino heltzen diren horietako bat.Nahiz eta Karmelek ez duen iritzi hau irakurriko, eskerrak eman nahi nizkioke istorio hau idatzi izanagatik.\n2014/07/9 8:09 pm\nAmaren eskuak eta amonaren begirada.\nLasterka joan naiz Karmele Jaioren liburu berria erostera. Gosez. Amaren eskuen epeltasun gosez (nor ez?).\nBaina ama hura dagoeneko amona da (lurrun eginda doakigu bizitza… musika airean zabaltzen den bezala, zigarroaren kea, atzamarren artetik). Bizitza zelatan ematen du eguna amonak, leihoan, leihoak plazara damala, plazako kioskora, eta Carmenenera…”Jada ez dut zoriontsu naizen itxurarik egin beharrik …kanpoko antzerkian parte hartzeko gogorik… Bakardadea da nire salbazioa, nire kobazuloa, nire erreinua. Benetan neurea sentitzen dudan gauza bakarra…”.\nBilatzen nuen zera hori ez dut aurkitu zure liburuan, Karmele; baina ez da zure “errua”; ezta amonarena ere. Triste nengoen, neu, eta amona honen bihotzak ere tristura dario, samina, ahantzi nahi eta ezina.”Dagoeneko bihotza izoztu zait, harriak bezala gogortu. Ertzak atera zaizkio, harkaitz baten antzera. Itsas kabra baten antza hartu duen arte”.\nHalere, aski gustura irakurri dut liburua, tristea baina xamurra, eta berri berritik irakurriko dut hemendik aste batzutara; amaren esku beroak aurkitzeko espektatibarik gabe.\nNB.- Bzitzaren ilunabarrean, amonaren emozioei musika polita ezarri diozu, baltsa, titiri tata, irrist eta xirri. Musika pittin bat falta zaio zure euskarari; lauegia iduritu zait, motela, erderatik itzulia, urbanoa (zeu gasteiztarra izaki)…\n2014/07/9 8:08 pm\nIzenburu hau eduki zezakeen liburu honek; izan ere, emakume batek bere leihotik ikusten dituen nondik-norakoak aditzera ematen digu. Oso azkar eta gustura irakurri dut eleberri hau. “Hamabost zauri, “Amaren eskuak eta “Zu bezain ahul” atsegin izan bazenituen, eleberri honekin ere oso ondo pasatuko duzu. Baina Karmele Jaioren aurreko eleberriak ez bazaizkizu gustatu, “Musika airean” delako liburuarekin gozatuko duzu, ondo idatzita eta ondo antolatuta baitago. Gasteizko idazleari normalean kritikatu egiten zaio haren literatura azkar irakurri eta kontsumitzekoa dela. Hala eta guztiz ere, nire ustez, eleberri hau ez da sinplea sakona baizik baina modu soil batean idatzita dago. Adibidez, orrialde hauetan bakardade,beldur,heriotza,ahaztura eta bizitzaren inguruko gaiak aurki ditzakegu. Horrela 13. orrialdean irakur daiteke.” Pertsona bat hiltzen denean, bizitza gugandik ihesi doala ohartzen gara”.Edo 82. orrialdean: “Bakardadean lizentziatuak gara. Bakarrik egotera ohituak. Gure barneko musika entzuten adituak”. Edo 114 orrialdean:”Ahaztea da gure salbazioa. Ahazteak uzten digu aurrera egiten.” Estiloari dagokionez “flash back” franko erabiltzen dira, orainaldia eta iragana nahastuta daude-eta. Bestalde konparazio eta errepikapen ugari agertzen dira. Metaforez ere baliatzen da Jaio. 20. orrialdean hau irakur dezakegu. “Ezpata dantzan jartzen ditu hitzak mingainaren puntuan”. Lexikoaren aldetik, nahiz eta landua izan, ez da zaila. Oso hitz gutxi begiratu ditut hiztegian. Gainera, hezur-haragizko pertsonaiak lortu ditu Gasteizko egileak, batez ere protagonista. Laburbilduz, oso liburu gomendagarria idatzi du Karmele Jaiok.\n2014/07/9 8:07 pm\nKarmele Jaiok irabazita dauka aurretik ere Beterriko Liburua saria Amaren eskuak liburuarekin (2006). Horregatik interes handiz hartu dut oraingo hau, eta esan behar dut hasiera batean izugarrizko interesa piztu didala, Elena emakumezko zaharraren sentimenduak eta sentipenak bakarrizketaren bidez azaleraztatzen dituen zatian. Metaforak eta konparazioak, batzuetan hain lortuak ez badira ere, asko gustatu zaizkit. Gero historia zabaldu egiten duenean, Ekuadorreko neska bat eta bere familia estereotipatuak sartzen direnean, jeitsi egin zait interes hori, nobelak aurreko maila hori galdu egiten du, pixkanaka aldez aurretik aurreikusten dugun amaiera eroriz doalarik.\nEsaldi laburrak erabiltzen ditu bizitasun handia ematen diotenak liburuari, baina, nago, gehiegi ez ote diren, euskaraz ere menpeko esaldiak existitzen baitira.\nHorrek guztiak ez du esan nahi aspertu egin naizenik irakurtzen, di-da batean eraman nau amaierara liburuaren bizitasunak. Merezi du liburu hau irakurtzea eta merezi du Jaioren literatur lanen jarraipena egitea ere.\n2014/04/28 9:06 am\nOso liburu irakurterraza eta ederra iruditu zait. Oso ongi egituratua. Istorioari jarraitzeko inolako zailtasunik gabea, erabili dituen narrazio moduak oso egokiak eta politak eta berez istorioa latza izan arren, goxotasuna dario liburuari. Airean ez ezik liburuan ere musika dabil eta musika horrek eraman egiten zaitu. Zoragarria.\nKarmelek idazteko estiloa ere goxoa du. Idazle aproposa harremanei buruz idazteko: zahartzaroa, emigranteak, familiak… Egoera bakarra baina gaurkotasunean toki askotan identifikatu daitezkeen harremanak bistaratzen dira. Oso goxo idatzia, erraza eta polita. Gomendagarria.\n2014/04/25 10:31 am\nLiburu honetan ere, ederto Karmele. Estilo arina, harrapatu nau. Gaurkotasuna darion gaia. Zahartzaroa, etorkinak,… Pertsona nagusiak orain arte ondoan izan ditugunontzat asko esaten duen liburua. Niri behintzat, aitite eta amomaren oroitzapen asko ekarri dizkit gogora.\n2014/04/22 5:25 pm\nOso liburu polita ekarri berri digu Karmele Jaiok. Elena eta Beatrizen mundu ezberdinak azaltzen dizkigu eta amaitu arte interesa mantentzen jakin du. Ooso estilo eder eta arina erabili du eta irakurtzea gozagarria da guztiz. Karmele euskal idazle onenetariko bihurtzen ari da eta adi egon behar dugu noiz ekarriko digun hurrengo liburua. Laburbilduz, guztiz gomendagarria eleberri hau.


Iñaki Eizmendi "Basarri"-ri gorazarre, haren jaiotzaren mendeurrenean\nAurten beteko da Iñaki Eizmendi Manterola “Basarri”-ren jaiotzaren mendeurrena. Horren haritik, bertsolari, kazetari eta ohorezko euskaltzaina izan zenaren omenezko egitarau zabala prestatu dute hainbat erakundek, urte osoan zehar egiteko. Apirilean hasi eta azaroa bitartean burutuko da egitaraua, eta, besteak beste, hitzaldiak eta bertso saioak egingo dira. Azaroan izango dira ekitaldi garrantzitsuenak: Basarriri buruzko erakusketa eta "Basarritik Azken Portura" jaialdia. Hilaren 28an, Euskaltzaindiaren Herri Literatura batzordeak ageriko ekitaldi bat egingo du, eta 29an Akademiak Osoko Bilkura egingo du Zarautzen.\nEsan bezala, ekitaldiak apirilean hasiko dira eta azaroan amaituko. Denetarik egongo da: Nikolas Zendoiak eta Pello Esnalek "Basarriren kontalaritza lana", Joxe Mari Iriondok "Basarriren kazetaritza lana" eta Andoni Egañak "Basarri eta bertsogintza" hitzaldiak eskainiko dituzte; Zarautz Abesbatzako haurren eta nagusien kontzertuak; bertso jaialdiak. Abuztuan, plaka oroigarria jarriko dute Basarri bizi izan zen Azken Portu etxean. Azaroaren 29an "Basarritik Azken Portura" ekitaldi nagusia egingo da, Aritzbatalde kiroldegian. Bertsoa, irudia, musika eta antzerkia uztartzen dituen ikuskizuna izango da eta "Motxian" Bertso Eskolak antolatu du.\nBertsolari, idazle, kazetari, euskaltzain\nIñaki Eizmendi Manterola “Basarri” 1913an jaio zen, Errezilgo Granada baserrian, baina zaazpi urte zituela joan zen Zarautzera bizitzera. Zarautzen hil zen, 1999an, 86 urte betetzear zegoela.\nBertsolari eta kazetari ofizioz, hizketarako eta idazteko trebezia handia zuen. Joxe Mari Iriondo ohorezko euskaltzainak esan bezala, “Basarri bertsolariak iraultza handia ekarri zuen bertsolari-mundura. Erakusle eta maisu izan handi zen hura orduko bertsolaritzan. Baita euskarazko irratigintzan, edo eguneroko euskal kazetaritzan ere, ondo dakigunez. Hemezortzi urte zituela hasi zen idazten”. Bere lehenengo kronika, Kuku ta kuku izenekoa, 1930ekoa da eta Euzkadi egunkarian plazaratu zuen.\nIriondok berak hauxe dio: “Batez ere bertsolaria zen Basarri”. Zarauzko Azken Portu tabernan hasi zen bertsotan, eta 17 urte zituela, Zestoako plazan debutatu zuen. Euskal Herriko Txapelketa Nagusia birritan irabazi zuen, 1935ean eta 1960an. Gerra garaian, bertsoak kantatzen zituen Bilboko irratian. Horietako batzuk Antonio Zavala zenak argitaratu zituen, Auspoan. 1937ko ekainean, Bilbo erori zenean, Santander aldera ihes egin behar izan zuen, eta handik Frantzia aldera. Gerra amaitu ostean preso hartu zuten. 1943an itzuli zen Euskal Herrira, eta bertsolaritzari ekin zion berriro.\nGaraiko izen handiko bertsolari guztiekin ibili zen. 1945etik aurrera, sarritan aritu zen Manuel Olaizola "Uztapide" zenaren ondoan. Bertsoak kantatzeaz gain, asko eta asko idatzi zuen. Bertsolaritzako lehen teorikoa izan dela esan izan da, bertsolaritza antzokietara sartu zuela, bertsolaritza duintzearen alde lan handia egin zuela. 1984ko azaroaren 30ean Euskaltzaindiak ohorezko euskaltzain izendatu zuen.\n2011ko martxoaren 19an, Zarautzen, Lizardi, Basarri eta Landaburu Euskal Pizkundeko idazleek Zarauzko Udalaren omenaldia jaso zuten. Ekitaldi hartan, Joxemari Iriondo ohorezko euskaltzainak Basarriren omenez testu bat irakurri zuen. Irakurtzeko, sakatu hemen.


Emakumeen Mundu Martxa - Wikipedia, entziklopedia askea.\nMartxa Kanadako Rimouskin, 2010ean.\nEmakumeen Mundu Martxa (Marche mondiale des Femmes edo World March of Women) ekintza feministak burutzeko mundu mailako mugimendua da. Bertan, 2000. urtetik, mundu osoko taldeak biltzen dira. Haien helburuen artean justizia ekonomikoa, gizerte aldaketa, politika aldaketa, emakumeen eskubideen defentsa, abortoaren despenalizazioa, e.a., daude.\n2 Ekintza arloak\n2.1 Emakumeen autonomia ekonomikoa\n2.2 Emakumeen aurkako biolentzia\n2.3 Zerbitzu publikoak eta ondare publikoak izateko eskubidea\n2.4 Bakea eta desmilitarizazioa\n1995an Quebeceko Emakumeen Federazioak emakumeen lehenengo martxa antolatu zuen, Women's March Against Poverty-a alegia. Hamar egunetan, 850 emakumek ekonomia-justiziaren aldeko martxa bat egin zuten. Azken etapan 1.500 emakumeen harrera izan zuten. Arrakasta ikusita, 2000.urterako ekimena mundu mailan egiteko ideia zabaldu zen.\nEkintza arloak[aldatu | aldatu iturburu kodea]\n2015ean, Tunisian, Munduko Gizarte Foroan Martxako kideek hartu zuten parte.\nEmakumeen autonomia ekonomikoa[aldatu | aldatu iturburu kodea]\nEmakumeen autonomia ekonomikoa defenditzen dute, hau da, haien burua eta haien menpe dauden pertsonen bizitza mantentzeko bizigaiak lortzeko ahalmena izatea. Autonomia hori bere bizitza hobetzeko antolatzeko erabakitzeko eskubidearekin osatzen da. Autonomia ez da bakarrik finatzieroa: zerbitzu publikoak eskuratzeko, osasuna, bizimodu duina izateko baliabideak ere autonomiaren atalak dira.\nEmakumeen aurkako biolentzia[aldatu | aldatu iturburu kodea]\nMundu martxaren ikuspuntutik biolentzia hori kapitalismoaren sistema patriarkalean egituratuta dago. Biolentzia estatuen eta gizonen eskuetan dagoen kontrol-tresna bat da. Horregatik, Martxaren helburu nagusietariko bat sistema horren aurka borrokatzea da.\nZerbitzu publikoak eta ondare publikoak izateko eskubidea[aldatu | aldatu iturburu kodea]\nOndare publikoak komunitateen pertsona guztientzako diren ondareak dira. Horiei esker komunitate baten partaideek bizimodu duina eraman dezakete. Emakumeek janaria, ura, lurra, etxebizitza, ezagutza eta zerbitzu publikoak izateko eskudide osoa izan behar dute.\nBakea eta desmilitarizazioa[aldatu | aldatu iturburu kodea]\nGerra garaietan ohikoak dira emakumeei eragiten zaizkien erasoak eta gehiegikeriak. Askotan, bortxaketa gerra-tresna bat bihurtzen da. Horregatik Martxak bakearen eta desmilitazioaren gainean eraikitako gizarteen alde egiten du.\n2006ko uztailaren 2 eta 9 artean Emakumeen Mundu Martxaren Seigarren Elkartzea egin zen eta bertan ekintza-lerro batzuek adostu ziren. Hona hemen batzuk:\nEmakumeen arteko elkartasun mugimendu zabal bat indartzea eta zabaltzea. Martxak munduko emakumeen baieztapen ekintza izan behar du.\nGizonen eta emakumeen arteko eta herrien arteko berdintasuna eta justizia eragin behar da.\nHerrien hezkuntza indartu behar da eta, horren barruan, emakumeena, horrela haien buruei buruzko ezagutza eta pairatzen dituzten arazoen jatorriak hobeto ezagutzeko aukera izango dute; horrekin lotuta, alternatiben bilatzeari ekin behar diote.\nPobreziaren eta biolentziaren inguruko erreibindikazioak eta alternatiba amankomunak maila guztietan azaltzea: herrietan, lurraldeetan, nazioarteko mailan.\nAldaketak burutzeko gobernu eta nazioarteko erakundeen gaineko presioak indartzea.\nEmakumeen pobrezia eta bazterketa indartzen duten erakundeen aurkako salaketak zabaltzea, esaterako, OTAN, Nazioarteko Diru Funtsa, Munduko Bankua, multinazionalak...\nEmakumeen borroka beste gizarte sektoreetara zabaltzea.\n↑ http://www.marchamundialdelasmujeres.org/qui_nous_sommes/objectifs/es/base_view[Betiko hautsitako esteka]\nEuskal Herriko Emakumeon Mundu Martxaren orria.\nArgia aldizkariaren kanala.\n(Gaztelaniaz)(Frantsesez)(Ingelesez): Martxaren webgune ofiziala.[Betiko hautsitako esteka]\nOrriaren azken aldaketa: 22 iraila 2021, 13:42.


Slow News | Boligrafo gorria\nHasiera » Euskalerria Irratirako Burutazioak » Slow News\nTitularrak, titular gehiegi\nMomentu historikoa, batzuetan, autobus bat bezala pasatzen da zure gainetik eta hebain-hebain eginda uzten zaitu, garbigailutik atera berri den trapua nola, apur bat zorabiatuta, ez batere txukun jendaurrerako, norantz jo behar duzun ez dakizula. 2011. urteak aski izan ditu bost hilabete nirekin efektu hori lortzeko. Erori dira bi diktadore, piztu da matxinada herrialde arabiarretan, izorratu dizkigute erretiro duina edukitzeko baldintzak, katastrofe nuklear bat ikusi dugu Japonian, interbentzio militar bat Libian, Vittorio Arrigoni asasinatu dute salafistek Palestinan, Osama Bin Laden soldadu estatubatuarrek Pakistanen, legez kanpo utzi dute Sortu, baita Bildu ere, baina ez, azken minutuan Konstituzionaleko epaileak demokraziaz akordatu dira –ezagutzen omen dute, noizean behin pasatzen ei da tribunal espainiarretatik–, eta parte hartzen utzi diote ezker abertzaleari; eta milurteko lau futbol partidu hilabete bakarrean; eta kerik gabeko tabernak; eta gasolina gora, gora, gora, gora; eta autopistetan 110 kilometro orduko, eta manifestazioak, manifestazio asko, presoen alde, lan erreformaren kontra, legeztatzearen alde, ilegalizazioen kontra; eta lip-dubak, eta flash-mobak, eta Korrika, eta Herri Urrats, eta denak ematen du argiago, eta instante bakoitza da hobea eta garrantzi gutxiago dauka, telefonoa eskutan ia beti, eta boligrafoa, gorria, eta koaderno bat, eta hogeita sei urte, neronek.\nNorbaitek debekatu egin beharko lioke munduari gauzak horrela egitea: ez dago ondo hamar urtez erdi lotan egote hau, aurretik ezarritako gidoi bat betetzen bezala, eta bat-batean, bost hilabetean, dena hankaz gora jartzea. Ados, soziologo, filosofo, historialariek beste hamar urterako materiala izango dute, aurten gertatzen ari direnak aztertu eta eztabaidatzen dituzten bitartean; baina kazetariok orain eta hemen landu behar ditugu meteorito informatibo horiek guztiak; eta eskutan dauzkazunean, erre egiten dute. Gehitu, gainera, Twitter dugunetik segunduro iristen diren milaka notiziatxo, iritzi txiki eta zurrumurru handiak –begira, oraintxe sartu den batek dio Espainiako erregearen osasun egoerak nabarmen egin duela okerrera–.Total, kezkatuta nagoela: urte osoa martxa honetan jarraituz gero ez dakit zer bukatuko den lehenago: planeta, ala kazetarien nerbioak. Beharbada beste esparru batzuetan indarra hartzen ari den “Slow” mugimenduaren filosofiari heldu beharko diogu. “Slow Food”-ak behar den denbora hartuz ekoiztutako janarien garrantzia azpimarratu zuen; “Slow Travel”-ak ohiko bidaia-agentzien bisita azkar eta itogarrietatik libratzen lagundu zien turistei. Ba orain, “Slow News”-ak sortzeko momentua da. Mugimendu horretako partaide izan nahi duen kazetariak, zera egin beharko luke: iraultzak, leherketak, suteak, mirariak, zernahi, gertatzen utzi, baina isilpean eduki. Notizia bat ez da publikatuko, kazetaria bera eta balizko hartzaileak albistearen inpaktua irentsi eta liseritzeko gai ez diren bitartean. Bai, “Slow News”-ak dira 2011tik onik ateratzeko bide bakarra. Hori edo… mundua gelditzea.\nPS: Beranduegi berriz ere: idatzi, irratira bidali, emititu eta hurrengo egunean deskubritu dut “Slow media“ delakoa asmatu dutela dagoeneko. Ez gatoz ezer berririk ekartzera, beraz.


Barrenetxeak jokatuko du 2022ko Iparlur Masterseko finala | Oriamendi 2010\nJuaneneari gailendu zaio finalerdian, argi eta garbi\nEndika Barrenetxeak 2022ko Iparlur Masterseko finala jokatuko du, finalaurrekoan Juaneneari 30-14 gailendu ondoren. Beraz, atzelari hernaniarra izango da Ansa II.aren aurkaria datorren larunbatean, otsailaren 19an, jokatuko den finalean.\nFinalaurrekoak Juaneneak eta Barrenetxeak udako Kutxabank Torneoko ligaxkan jokatutako partidaren antzeko itxura izan zuen. Hernanikoa jaun eta jabe izan zen hasieratik bukaerara, Juanenearen aurrean.\nAzkenean, 0-5eko partzial batek markagailua apur bat itxuratu zuen, 29-9 joan eta gero markagailuan. Barrenetxea benetan distiratsu aritu zen, eta ezer gutxi egin ahal izan zuen Juaneneak. Partida 0-1ekoarekin hasi zen, baina binako berdinketatik aurrera ez zen emoziorik izan. Barrenetxeak 10-2 ihes egin zuen 8-0eko partzialari esker eta ez zen ia historiarik egon.\nJuaneneak ez zuen errestoan asmatzen eta atzelari hernaniarra nagusi zen sakean eta baita piloteoan ere. 10-2tik 21-7kora pasa zen 29-9koan iritsi zen abantailarik handiena. Juanenearen bost tanto izan ziren itxieraren preludioa 30-9koarekin.\nBarrenetxeak 25 tanto egin zituen, horietatik hamar saketik, hiru hutsengatik. Juanenea 12 tantotan geratu zen eta bost huts egin zituen.\n0-1, 1-1, 2-1, 2-2, 3-2, 4-2, 5-2, 6-2, 7-2, 8-2, 9-2, 10-2, 10-3, 11-3, 11-4, 11-5, 11-6, 12-6, 13-6, 14-6, 14-7, 15-7, 16-7, 17-7, 18-7,19-7, 18-7,19-7, 21-7, 21-8, 22-8, 23-8, 25-8, 25-8\nGalarretak Eugenio Aranburu omendu zuen\nEugenio Aranbururen omenaldian izan zen zirrararik. Galarretak eta Oriamendik betiko gogoratu zuten. Koadroko 20 pilotarik pasilloa egin zieten eta ondoren Aritz Eskuderok bertso hunkigarriak bota zituen Aranbururen bi semeen eta alargunaren aurrean. Ondoren, pilotariak banan-banan pasa ziren erdiko epaile postutik, eta haren koadro bat jarri zuten, ondoren familiari oparitu zitzaiona.\nSegurolak eta Martirenak sasoi onean daudela erakutsi dute\nGalarretak, Masterseko finalerditik kanpo, zapore ezberdina utzi zuten binakako bi partida bizi izan zituen. Lehenengoa asko gustatu zen Ezkurra II.ak eta Azpirozek Ansa II.aren eta Larrañagaren aurka lortutako garaipenarekin (33-35). Ezkurra izan zen onena partida parekatu eta eder batean, eta ikusleek eskertu egin zuten ikuskizuna.\nHirugarrenean ez zen parekotasunik egon eta Segurolak eta Martirenak 40-24 irabazi zieten Goikoetxea eta Aizpururi. Irabazleek sasoi betean eta joko askorekin daudela erakutsi zuten. Aurkarien gainetik pasa ziren. Segurola izan zen onena eta aldeak eragin zituen. Gainera, Martirenak azken 11 partidetatik 9 irabazi ditu.


Denbora-lerroko jokoa (6)\nNatur Zientziak (789)\nHizkuntza Eta Literatura (180)\nInformazio Teknologia (1843)\nAtzerriko Hizkuntzak (336)\nOinarrizko Gaitasunak (159)\nHezkuntza Berezia (33)\nHistoriako asmakizunak (erraza)\nEgin klik asmakizun horietan, eta eraman leku egokira.Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta zentratzeko arrastatu ere egin de ...\nZabaldu zerrenda eta hautatu asmakizun horiek. Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta zentratzeko arrastatu ere egin dezakezu ...\nKokatu asmakizun horiek ordena kronologikoan. Handitu edo txikitu irudia zoomarekin, eta doitu tamaina zure gailuaren pantailara. Irudiaren gainean eragin eta zentratzeko arrastatu ere egin dezakezu.\nAurreko orrialdea 1 2 3 4 5 ... 506 507 508 Hurrengo orrialdea


Norbaitek diñokena: ba da gurean eginkizun bearragorik euskal-idazleok lenen eta apetaz irauli bear zenituztekenak, beste edozein izkuntzetako idazlan garaienak euskerara itzultzen aritu bearrean. Izan ere, eskoletako elizti, irakaspide ta egunean eguneango gertari ta arazoen berarizko ispillu litezken irakurgai argitara ematea bear-bearrago da, ezbairik gabe; ortan ari dira, ain zuzen ere, gero ta ugariago euskal-idazleak. Alaere ezkenuke aztu bear, azibidean daukagun eta, orain ez aspaldi arte, eliz-gaiei lotuxegi egona dan gure elederrari oñarri sendo bat aukeratzea ta bere esapidea alegiñez lasagotzea dagokionik. Ortarako, beste izkuntzetako idazlanik ederrenak gurera aldatzea —eta ontan beste askok ere aurrea artu didate— biderik egokien eta eragikorrenetako bat derizkiot. Beste oinbeste egin dute ta egiten ari dira gurea baño eleder aziago baten jabe diran erriak; orobat egin zuten beren aldian Fray Luis Leonek eta Donibane Gurutzak, beste askoren artean, alegia hebertar, greziar ta latindar ereduak gaztelerara irauli ta egokitu. Eztegu gutxigo egin bearra eskaldunok; ortik ere iritxi dezakegu gure euskera zar-berri au esapide jori-jorienaz gaitu dedin, bere ele-uberka zabalagotuz eta bere jatorrizko urgunea ugalduz; naiz eta lenbizi, bearbada, geron alorra landu, apaindu ta kantitu bear baldin badegu ere: asko dira gurean ganorazko eskuen zai dauden añadak, auek ustia ta urre garbi biur ditzaten. Baña bi jokabideok, bata besteari buru eman edo eragotzi bearrean, alkarren lagun eta osagarri ditezke euskal-kulturari buruz. Gure ele-jakitun Luis Mitxelenak au diño EGANen: «Itzulpen ugari izan dugu gure artean euskal literatura asi zen ezkeroztik... Eztakit ordea orien balioa goregi jasoa ez ote daukagun. Erruz agertzen dira itzulpenak izkuntza landuetan, baiña eztiote itzulpenek ematen literatura bati bere mailla, berezko obrek baizik» (1960, V-XII). Egia, bai, egi borobilla. Baiña baitare ENBATAk Culture et Folklore idazpuruz dakarren au: «Traduire en basque les auteurs étrangers est plus utile que mantenir les danses, la pelote...». (1961-IV)\nBurubide onetxek eragin dit XVI gn, mendeko bi gaztel-idazle aitorren olerki onenak euskerara itzultzen, balinba oraingo saio au mugarritxo bat diteke, gero ere geitu litekena. Orain dala gutxi, OLERTI aldizkarian ale batzu argitara eman nitun, aldez artu ta merezi ez bezela txalogarri izan baitziran, eta neretzat ain eragikor ere. Egia esan, Ormaetxeatar Nikola («Orixe») gure ele-maisuak eragin zidan onoko argitaldi au atondu nezan; baita len aitaturiko aldizkariaren sortzalle ta zaindari degun A, Onaindiak ere; ura, oldez ta ain gizalegez, atal-buruko ikaskizun baten bidez begiraletzat eskeñi zitzaidan, eta naiz bata naiz bestea, banan eta baten, itzulketan lankide izatea ere. Nere itzulkizunei buruz egiñiko oarkizun eta zuzentzeak gatik esker ona zor diot «Orixe» jaunari. Neurtitzen azken-doñuari dagokionez, berriz, olerki geinetan beintzat beraren aburura jalki natzaio, amaikakoak doñukide ta zazpikoak beren gisa utziaz, izatez duten gogaia zuzenago ta biziago ematearren. Zorretan natzaio orobat nere itzulkizunekiko bere iritzia, nere ustez aldekoxegi zaidana, emen agertu nai izan duelako.\nEuskal-letren bi aurrendari auek lagun dituala soillik ausartzen naiz burua agirian azaltzen, gure izkuntza zarrari zor diogun mailla eraiki-asmo bakarrez, egon ere alde orotatik jaukiturik baitago ta, bizinaiez, ezberdiñean burruka. Ar zazu, irakurle, egiozu begi argia, irakurri-ala zure euskal-zaletasuna bazka ta goza dedintzat; kritikak alaber, bere eginbearra danez, adieraz beza naiz zuzen naiz oker legokena.\nDonosti, Mundaiz landetxean.


REACTIONS à notre campagne contre les 4x4 - Association ACE - 64700 Hendaye\n<< GESTION DES DECHETS MENAGERS LA BATAILLE POUR LA VIE >>\nREACTIONS à notre campagne contre les 4x4\n4x4 motako ibilgailuen aurkako sentsibilizazio kanpaina\nHendaiako ACE elkarteak (Action Citoyenne Environnementale) ingurunea zaintzearen aldeko ekimen ezberdinak antolatzen ditu etengabe. Horrela, aldaketa klimatikoarekin arduratuta, "Klimatologia aldaketaren aurrean ez dugu gehiagi itxoiten ahal!" lemapean, 4x4 motako ibilgailuen erabilera arduragabea salatzen duen kanpaina abiatu dute.\nSentsibilizazio ekimen honekin ibilgailu hauek beharrik gabe erosi eta hirian mugitzeko erabiltzen duten gidariak ohartarazi nahi dituzte. "Gehiegizko gasolina uxatzen dute erremediorik eta beharrik gabe", salatzen du ACE elkarteko kide batek. Eta beren hitzak ekidin ezinezko datuekin laburbiltzen dituzte.\nIzan ere, 4x4 motako ibilgailu batek, bataz bestean, 190 eta 400 gramo Co2 isurtzen ditu kilometroka. "Kondutan hartu gabe haize egokituaren gehigarririk, ibilgailu normal batek kutsatzen duenaren hirukoitza kutsatzen du halako batek", azaltzen du ACEko ordezkari honek. Hortaz, 150.000 kilometro egin orduko, 400 tona gaza baino gehiago botatzen dute kotxe hauek atmosferara.\nAutoscouat24 izeneko Europako Ibilgailuen Plataforma berezituak egindako inkesta baten arabera, "4x4 motako ibilgailuen salmenta %30 baten gora egin du 2005-2008 urtealdian". Baina azken hilabeteotan erregaien garestitzeak emendaketa hau zertxobait moteldu dute. Eta Europar Batasunako zenbait kidek, Espainiar Estatua barne, indarrean jarritako "fiskalitate berdea" delakoa inposak eragin negatiboa izan du ibilgailu mota hontako salmenta merkatuan.\nIzan ere, kilometroka 120 gramo Co2 baino gehiago kutsatzen duten ibilgailuen jabeek "ecotasa" izeneko Matrikulazio Inposa bereziari aurre egin behar dio.\nErakunde publikoek, beraz, ibilgailuen arteko kutsadura tarteen konzientzia hartzen ari dira. Baina ibilgailu hauek ugariak dira gure eskualdeko errepideetan. Hori dela eta, ACE elkarteak informazio-orri ttipiak uzten ditu 4x4 hauetako kristaletan aparkatuak ikusten dituztelarik. Ekologista hauen esanetan, "gidari hauetako batzurekin arazoak izan ditugu, mindutak edo haserre geratzen direlako".\nNolanahi ere, beren kanpainarekin aitzina eginen dute. Eta bat egin nahi duen orori ateak idekitzen dizkiete, publikoa den elkarteko blogean edota Hendaiako Orio


Ikasle Sindikatua - Milioi eta erdi baino ikasle gehiagok greba egin zuten Hego Euskal Herrian eta Estatu mailan azaroaren 14ean, ikasgeletatik matxismoa kanporatu eta heziketa sexual inklusibo baten alde. Aurrera jarraituko dugu!\nMilioi eta erdi baino ikasle gehiagok greba egin zuten Hego Euskal Herrian eta Estatu mailan azaroaren 14ean, ikasgeletatik matxismoa kanporatu eta heziketa sexual inklusibo baten alde. Aurrera jarraituko dugu!\nKLIKATU HEMEN ARGAZKI GALERIA IKUSTEKO\nMobilizazio egun ikaragarria. Ikasle Sindikatuak eta Emakume Aske eta Borrokalariek deituriko ikasle greba orokorrak ezbairik gabeko arrakasta izan du. Milioi eta erdi ikasle baino gehiago izan dira ikasgelak hustu dituztenak. Bigarren hezkuntzan jarraipena %90ekoa izan da. Euskal Herrian nahiz Estatu mailako lurralde guztietan egin diren 60 manifestazio baino gehiagotan, milaka eta milaka gaztek kaleak bete ditugu indartsu.\nIkasgeletan ematen den matxismoaren aurka, indarkeria sexistaren aurka eta justizia patriarkalaren aurka erakutsi dugun erabakia eta indarra Pedro Sanchezen gobernuari eta hemen EAJ-PSEri ere zuzentzen zaio. Ez ditugu hitz politak, keinuak eta promesak nahi, errealitatean ez bada ezer egiten. Are gehiago, murrizketak egiten badira, emakume langileen eta orokorrean langile klasearen bizi baldintzak zuzenean erasotuz.\nHego Euskal Herrian oso modu nabarmenean eman da hezkuntzaren pribatizazioa mailarik handienean, Eliza Katolikoaren botererea indartuz, bere propaganda homofobo eta sexista zabaltzeko. Orain ere, murrizketak eta pribatizazio politikak mantentzeko asmoa du EAJk hezkuntzan, eta horrela iragarri du PPren babesarekin atera nahi duen “hezkuntzaren aldeko akordioan” (akordiotik ezer ez). Instituzio horiek ere justizia frankistaren sententziei babesa eman die, komeni denean botere judizialaren independentzia aldarrikatuz. La Manadako bortxatzaileak aske uzten dituzte. Aldiz Altsasuko gazteak atxilotu zituztela 2 urte bete ziren egun horretan. Manifestazioetan justizia frankista honen aurka ere egin genuen, gazteei elkartasuna adieraziz.\nGoizeko lehen orduetatik begi bistakoa zen greba handia eta manifestazioak indartsuak izango zirela. Horrela izan da. Institutuetan %90 ingurukoa izan da geldialdia, Euskal Herria, Catalunya, Galiza, Asturias, País Valencía, Andaluzia, Kantabria, Murtzia, Gaztela Leon eta Gaztela La Mancha, Errioxa… Unibertsitateko ikasleak ere bertan izan dira mobilizazioetan. Manifestazioak ikusgarriak izan dira. 5.000 Bilbon eta milaka gainontzeko hiriburuetan, 15.000 Madrilen, 12.000 Bartzelonan, 15.000 baino gehiago Andaluziako hiriburuetan, 5.000 Galizako hiri garrantzitsuenetan, 2.000 Oviedo eta Gijonen artean, eta hamar milaka gehiago gainontzeko lurraldeetan.\nManifestazio guztietan giro borrokalaria eta grinez betea egon da. Bilbon eta beste hainbat hiritan pentsionisten babesa ere izan dugu. Gure alboan manifestatu dira borrokalari beterano hauetako ehundaka. Manifestazioetan hitza hartu dute gazteon borrokaren garrantzia azpimarratuz eta abenduaren 15ean egingo duten manifestazioan parte hartzeko deia luzatuz.\nHainbat kolektibo feminista, LGTBI, transen eta borrokan dauden emakume langileren babesa eta parte hartzea izan dugu manifestazioetan, Bartzelonako Kellyak, Libres de Essure plataforma, feminicidio.net… Baita Amelia Tiganus bezalako ekintzaileena ere. Tratatik biziraun duen emakume honek bere hitzekin Madrileko manifestazioa hunkitu zuen. Gainera, Emakume Aske eta Borrokalarietako eta Ikasle Sindikatuko ehun milaka gaztek ere hitza hartu dute manifestazio amaieran, argi utziz ez dugula atzerapausorik emango, feminismo borrokalaria defendatzen jarraituko dugula, antikapitalista eta iraultzailea eta ez dugula onartuko gure eskubideak zapaltzen jarraitzea. Benetako askapena lortzeko emakume langilearen eta gaztearen mugimendua erabat loturik dago sistema kapitalistan jasaten ditugun injustizia sozialen eta zapalkuntzaren aurkako borrokarekin.\nAzpimarratu nahiko genuke, era berean, gure borrokaren kide diren mutilen parte hartze zabala ere, greba bateratuan, ez direlako gutxi izan emakumeon alboan mobilizatu direnak eta lehen lerroan daudenak LGTBIko gazteen eskubideen erasoen aurkako borrokan eta jarrera matxistak eta aurreiritzi sexistak ikasgeletatik kanporatzeko borrokan.\nGreba hau aurrera pauso oso garrantzitsua izan da ikastetxeetan ematen den matxismoaren aurkako borrokan gazteen mugimendu masibo bat altxatzeko. Emakume Aske eta Borrokalarietatik eta Ikasle Sindikatutik ez gara geldituko gobernua heziketa sexual inklusibo eta askeko ikasgai bat ezartzera behartu arte, derrigorrezkoa eta ebaluagarria izan behar duena ikastetxe guztietan, publiko nahiz pribatuetan, eta balio dezala matxismoaren eta sexismoaren aurka hezteko, tratu txarren eta bortxaketaren kulturaren aurka, homofobiaren eta transfobiaren aurka. Baita ikastetxeetako araudietan edo barne bizitzan gure janzkeraren aurka egiten diren erreferentzia sexista eta errepresiboak erabat ezabatu arte ere, eta esplizituki ezarri dadin pertsona guztien askatasun sexualarekiko errespetua, LGTBI kolektiboen eskubideen errespetua. Diziplinazko neurri zorrotzak ezarri daitezen, gutxiengoa izan arren, jarrera matxistak eta sexistak dituzten institutuetako eta unibertsitateetako irakasleen aurka. Eta noski, itxurakeriak albo batera utzi eta behin betikoz LOMCE indargabetu dadin; hezkuntza publikoa guztiz doakoa izan dadin haur eskolatik hasi eta unibertsitatera arte.\nErrespetua eta duintasuna nahi dugu, askatasuna. Behin betiko amaituko dugu jazarpen ta umilazioekin. Borroka honek aurrera jarraituko du.\nAfilia zaitez Emakume Aske eta Borrokalarietara eta Ikasle Sindikatura feminismo borrokalaria, antikapitalista eta iraultzailea altxatzeko!


Hipsheim - Wikipedia, entziklopedia askea.\n48° 27′ 59″ N, 7° 40′ 34″ E / 48.4664°N,7.6761°E / 48.4664; 7.6761Koordenatuak: 48° 27′ 59″ N, 7° 40′ 34″ E / 48.4664°N,7.6761°E / 48.4664; 7.6761\nEschau, Ichtratzheim, Limersheim eta Nordhouse\n518 (%51.5) 492 (%48.9)\nHipsheim Frantziako udalerria da, Rhin Beherea departamenduan dagoena, Ekialde Handia eskualdean. 2013an 776 biztanle zituen.\n2007an Hipsheim udalerrian erroldatutako biztanleak 776 ziren. Familiak 284 ziren, horien artean 40 pertsona bakarrekoak ziren (8 bakarrik bizi ziren gizonak eta 32 bakarrik bizi ziren emakumeak), 104 seme-alabarik gabeko familiak ziren, 132 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 307 etxebizitza zeuden, 287 familiaren etxebizitza nagusia ziren, 4 bigarren erresidentzia ziren eta 15 hutsik zeuden. 282 etxeak ziren eta 25 apartamentuak ziren. 287 etxebizitza nagusietatik 261 bere jabearen bizilekua ziren, 20 alokairuan okupaturik zeuden eta 7 doan lagata zeuden; 1ek gela bat zuen, 7 etxek bi zituzten, 15 etxek hiru zituzten, 43 etxek lau zituzten eta 222 etxek bost zituzten. 259 etxek euren parking plaza propioa zuten azpian. 85 etxetan ibilgailu bat zegoen eta 187 etxetan bat baino gehiago zituzten.\nHipsheim udalerriko biztanleria-piramidea 2009an .\n2007an lan egiteko adina zuten pertsonak 547 ziren, horien artean 424 aktiboak ziren eta 123 inaktiboak ziren. 424 pertsona aktiboetatik 398 lanean zeuden (200 gizon eta 198 emakume) eta 26 langabezian zeuden (13 gizon eta 13 emakume). 123 pertsona inaktiboetatik 51 erretiraturik zeuden, 57 ikasten zeuden eta 15 "bestelako inaktibo" gisa sailkaturik zeuden.\n2009an Hipsheim udalerrian 279 unitate fiskal zeuden, 798,5 pertsonek osaturik. Pertsona bakoitzeko diru-sarrera fiskalaren mediana urteko 23.725 euro zen.\n2007an zeuden 11 komertzioetatik, 2 eraikuntza enpresak ziren, 3 ibilgailuen saltze eta konpontze enpresak ziren, 1 garraio enpresa zen, 1 ostalaritza eta jatetxe enpresa zen, 1 higiezinen enpresa zen, 1 zerbitzu enpresa zen, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Hipsheim udalerrian 3 nekazaritza-ustiategi zeuden.\nIchtratzheim (1,2 km)\nNordhouse (2,1 km)\nFegersheim (2,6 km)\nHindisheim (2,7 km)\nLipsheim (2,9 km)\nPlobsheim (3,6 km)\nEschau (3,9 km)\nBNF: 15271342n (data)\nOrriaren azken aldaketa: 21 otsaila 2021, 08:56.


topic_facet:"Soldadura eta galdaragintza (Heziketa Zikloa). Erdi maila" topic_facet:"Mekanizazioa (Heziketa Zikloa). Erdi maila" topic_facet:"Karrozeria (Heziketa Zikloa). Erdi maila" topic_facet:"Elementu metalikoak eta sintetikoak (Modulua)"\nProposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Mekanizazioa (Heziketa Zikloa). Erdi maila Proposatutako gaia: Karrozeria (Heziketa Zikloa). Erdi maila Proposatutako gaia: Elementu metalikoak eta sintetikoak (Modulua)\n2 Elementu finkoak (Modulua) Elementu metalikoak eta sintetikoak (Modulua) 2 Fabrikazio Mekanikoa (Lanbide Arloa) 2 Fabrikazio mekanikoko produkzioaren programazioa (Heziketa Zikloa). Goi maila 2 Garraioa eta ibilgailuen mantenimendua (Lanbide Arloa) Karrozeria (Heziketa Zikloa). Erdi maila Gehiago ... 2 Lanbide Heziketa Mekanizazioa (Heziketa Zikloa). Erdi maila Soldadura eta galdaragintza (Heziketa Zikloa). Erdi maila 1 Giro Naturaleko Soldadura (Modulua) 1 Mekanizazio Prozedurak (Modulua) 1 Mekanizazio, konformazio eta muntaia prozesuen definizioa (Modulua) 1 Metrologia eta saiakuntzak (Modulua) 1 Oinarrizko mekanizazioa (Modulua) 1 Produktuen egiaztapena (Modulua) Guztiak ikusi ... gutxiago ...


Kultura Ekintzailea lantzen - GOIEKI · Goierriko Garapen Agentzia ·\nKultura Ekintzailea lantzen\nekintzailetza,\thezkuntza,\tkultura,\nKultura Ekintzailea sustatzeko helburuarekin, Goieki azken urteetan eskualdeko hainbat ikastetxeetan sentsibilizatzeko jardunaldiak egiten ari da. Proiektu ezberdinen bitartez parte hartzen ari diren ikastetxeak Oianguren Institutoa, Jakintza Ikastola, La Salle eta Goierri Eskola dira.\nPasa den astean, Oianguren ikastetxean izan ginen, Haur Hezkuntza Goi Mailako zikloan parte hartuz, eta bertan, Goieki zer den eta honen funtzioak azaltzeaz gain, enpresa bat martxan jartzeko ibilbidea zein den eta kontuan hartu beharreko urratsak zeintzuk diren azaldu genituen.\nJakintza Ikastola eta La Salle ikastetxeen kasuan parte hartzea euren proiektuetan lankidetza egiten parte hartu da. Ikastetxe hauetan, urtean zehar, ikasleak aukeratutako gaietan proiektu bat abian jarri behar dute. Prozesu horretan, Goieki beste bide lagun bat bezala eta eskualdeko eragile bezala parte hartzen du.\nAzkenik, Goierri Eskolako Administrazio eta Finantzetako Goi Mailako zikloko ikasleekin burutzen dugun lan dinamika egongo litzateke. 2019-2020 ikasturte honetan ikasleak eta enpresak harremanetan jarri ditugu, enpresak planteatu duten behar zehatz baten inguruan bideragarritasun plan bat lantzeko asmoz. Guztira 6 proiektu lantzen jarraitzen dute eta proiektu honetan kolaboratzaile gisa Goierri Eskola, Lortek eta Goieki izan dira.


Interneten magalean hazitakoak | EIBZko liburutegia\nGuraso askok lehen ekografia jartzen dute sare sozialetan. Haurrek txikitatik ikusten dute helduek Internetera bidaltzen dituztela halakoak. Nola jakingo dute gero non dagoen muga? Zer erakutsi eta zer ez?». Larriduraz hitz egin du EHUko irakasle Maialen Garmendiak. Sarean, gailu eramangarrietatik ikerketan parte hartu du EU Kids Online egitasmoaren bitartez. Hala, 2010etik 2014ra, aztergai izan dituzte Europako hainbat herrialdetako 9 eta 16 urte arteko 25.000 lagunen ohitura teknologikoak. Emaitzak, argiak: sarean dabiltzan nerabeen kopuruak gora egin du, eta asko ugaritu da tableta eta smartphone-en jabeak. «Arriskutsua» izan daiteke egoera arretaz jokatzen ez bada, Garmendiaren irudiko.\nOztopo eta ezbehar horiek guztiak gainditzeko, gurasoek erantzukizun handia dute, Garmendiaren arabera. Haurrei gailuak erabiltzeko azalpenak eman behar dizkietela dio. «Garai batean telebistarekin egin zuten bezala, bitartekaritza egin behar dute aparatuaren eta adingabearen artean». Argi dauka zein den bidea: haiekin hitz egitea. «Zer arrisku egon litekeen azaldu, zer-nolako argazkiak zabaltzen dituzten ikustea…». Ez dira, gainera, irizpide zailak eman beharrekoak. «Argazki intimoak inprimatzen eta kalean banatzen ez badituzte, bada, beste hainbeste sarean ere: sarean ez dezatela horrela joka». Nolanahi ere, eredu izatea da garrantzitsuena. «Alferrik da debekatzea, gero gurasoek ez badute zentzuz jokatzen. Adibidez, esaten badiete seme-alabei otorduetan ez erabiltzeko sakelakoa eta, bat-batean, gurasoetako batek whatsapp bati erantzuten baldin badio bazkari orduan, zer? Horrek ez du balio». Koherente izan behar dute, beraz, gurasoek, adingabeek berdin jo dezaten.\nKategoria Berria egunkaria, Gizartea, etiketak 2014, Berria, EU Kids Online, Gazteak, Gizartea, Internet, Maialen Garmendia, Saioa Alkaiza, Sarean gailu eramangarrietatik, Teknologia berriak by liburutegia. Gorde lotura.


Pepita Enbilek badu bere lekua - Artzape\nPepita Enbilek badu bere lekua\nHilabetetako lanketaren ostean, gauzatu da Getariako Musika Eskolaren izen aldaketa. Hala, hemendik aurrera, Pepita Enbil Musika Eskola izango da Getariakoa. Atzo arratsaldean, musika eskolako sarreran jarritako plaka berria aurkezteko ekitaldi bat egin zen. Bertan izan ziren musika-eskolako ikasleak eta haien gurasoak, irakasleak, zuzendaritzako kideak, udal ordezkariak eta bertaratutako beste zenbait herritar.\nMusika-eskolako txistu irakasleak jotako pieza batek eman zion hasiera ekitaldiari. Jarraian, Haritz Alberdi alkateak hartu zuen hitza eta izen aldaketa “urrats handia” dela nabarmendu zuen. Horrez gain, berretsi zuen iritsi dela, “aukeran nahi baino beranduago, ziurrenik, gure herriko txoko, plaza, kale izendegia… lupa morez begiratzen hasteko eguna”.\nEra berean, emakumeek espazio publikoan lekua izan behar dutela aldarrikatu zuen Alberdik: “Emakumezkoek, Getariako emakumezkoek, herriari, gizarteari ekarpen handia egin diote… memoria hori berreskuratu eta lehen lerrora ekarri behar da. Ezabatuak izan diren horiek, izan zareten horiek guztiak espazio publikoan lekua izan behar dute, izan behar duzue”. Bestalde, Enbilek “Euskal Herritar bezala, abertzale bezala, herri honekiko agertu zuen konpromisoa” balioan jarri zuen Alberdik. Besteak beste, artearen bidez garaiko euskal gizarteak jasaten zuen errepresioa ezagutarazteko eta euskal kultura munduan zehar zabaltzeko, 1937an Eusko Jaurlaritzak eratutako Eresoinka taldeko kide izan baitzen getariarra.\nAlkatearen atzetik, Karmele Martiarena musika eskolako zuzendaritzako kideetako batek Pepita Enbil zenari idatzitako gutuna irakurri zuen. Abeslariari merezitako aitortza bat egin zaiola azpimarratu zuen eta “harro” sentitzen dela izen aldaketaren prozesuan parte hartu izanagatik. “Ni neu ere getariarra izanik, emakumea, ama eta baita sopranoa ere, nire zatitxo bat izen honetan dagoela sentitzen dut. Era berean, musika eskola honetan dabiltzan emakume guztiek zatitxo bana dute izen berri honetan; denok musika maite dugulako, zuk bezalaxe”, azaldu zuen Martiarenak.\nAmaitzeko, aurreskua dantzatu eta musika eskolako ikasleek Haurtxo txikia abestia kantatu zuten Martiarenaren gidaritzapean eta bi eskusoinuren laguntzarekin.\nPepita Enbil Musika Eskola izango da musika eskolaren izen berria.


author_facet:"Elhuyar Hizkuntza Zerbitzuak" author_facet:"Atela, Aintzane" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Mekatronika Industriala (Heziketa Zikloa). Goi maila" topic_facet:"Sistema mekatronikoen irudikapen grafikoa (Modulua)"\nEgilea: Elhuyar Hizkuntza Zerbitzuak Egilea: Atela, Aintzane Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Mekatronika Industriala (Heziketa Zikloa). Goi maila Proposatutako gaia: Sistema mekatronikoen irudikapen grafikoa (Modulua)\n1 Automatismo Elektrikoak, Pneumatikoak eta Hidraulikoak (Modulua) 1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Instalazioa eta mantenimendua (Lanbide Arloa) 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Sistema automatizatuak (Modulua) 1 Sistema elektrikoak, pneumatikoak eta hidraulikoak (Modulua) Sistema mekatronikoen irudikapen grafikoa (Modulua) Guztiak ikusi ... gutxiago ...\nAtela, Aintzane Elhuyar Hizkuntza Zerbitzuak 1 FESTO Pneumatik S.A.V.


31 « urtarrila « 2020 « Prentsa oharrak\nElkarretaratzea Vitoria-Gasteizen izandako azken eraso sexuala dela eta\nKategoriak: Prentsa oharrak — Komunikazio Zerbitzua / Servicio de Comunicación — 31 urtarrila 2020 18:30\nJaso berri den eraso sexualaren aurka arbuiatu eta gaitzetsi ditu Gasteizek, eta sostengua eta hurbiltasuna adierazi dio biktimari eta haren ingurukoei.\nGasteizko udalbatzako, Emakundeko, Eusko Jaurlaritzako, EUDEL, Arabako Foru Aldundiko eta Batzar Nagusietako zenbait kidek, eta herritarrek hartu dute parte gaur 18:00etara deitutako elkarretaratzean.\nKategoriak: Deialdiak — Komunikazio Zerbitzua / Servicio de Comunicación — 17:03\nPrentsaurrekoa. SUNCINE, Ingurumen Zinema Jaialdia aurkeztea\nParte hartzaileak. IGIko presidente Ana Oregi; eta SUNCINE Jaialdiko zuzendari Jaume Gil (Skype bidez)\nEguna. Astelehena, otsailak 3\nHarrera ekitaldia Ingalaterrako ikasleei\nVitoria-Gasteizko Udalak harrera egingo die Kultur Trukeak direla eta, Ingalaterrako Leeds hiriko GSAL Grammar School zein Gasteizko Mendebaldea ikastetxeetako ikasle eta irakasleei.\nPrentsaurrekoa. Tatarstango Orkestra Sinfonikoaren kontzertua aurkeztea, kontzertu Handien Zikloaren barruan\nParte hartzaileak. Orkestra zuzendari Alexander Sladkovsky; eta zuzendari artístiko César Alvarez\nPrentsa deialdia (2020-02-01)\n– Gasteizko Guraso Eskolen XXIV. Topaketaren inaugurazioa\nParte-hartzailea: Felipe García, Hezkuntzako zinegotzia\nEguna: larunbata, otsailak 1\nOstirala, urtarrilak 31\nUdalbatzak parte hartuko du gaur goizaldean gertatutako eraso matxista salatzeko elkarretaratzean 18:00etan, Plaza Berrian.\nGazteria zinegotzi Miren Fernandez de Landak parte hartuko du Gazte Arte lehiaketako erakusketaren inaugurazioan 18:00etan, Montehermoso Kulturunean.\nBizikidetza eta Aniztasun zinegotzi Miren Fernandez de Landak parte hartuko du Zurrumurruen Aurkako Sarearen I. Topaketan 10:00etan, Europa Biltzar Jauregian.\nBerdintasun zinegotzi Miren Fernandez de Landak parte hartuko du mugimendu feministak deitu duen eraso matxista salatzeko elkarretaratzean 13:00etan, Andre Maria Zuriaren plazan.\nAlkateorde eta Hezkuntza zinegotzi Felipe Garciak parte hartuko du Gurasoen Eskolari hasiera emateko ekitaldian 17:00etan, Europa Biltzar Jauregian.\nOsasun eta Kirol zinegotzi Livia Lopez I. Parabadminton Txapelketa Nazionala ikusten izango da 17:00etan, Zabalgana gizarte etxean.\nMilioi bat euro baino gehiago emango ditu Gasteizko Udalak garapenean laguntzeko proiektuetarako\nKategoriak: Prentsa oharrak — Etiketak: Garapen Laguntzeko Zerbitzua, Garapenean Laguntzeko Zerbitzuko zinegotzi Jon Armentia — Komunikazio Zerbitzua / Servicio de Comunicación — 15:05\nAurtengo dirulaguntzen deialdia eta oinarriak onetsi ditu udal gobernuak\nProiektuak hautatzeko sistemaren aldakuntza sakona egin da oinarrietan; izan ere, Garapenerako Lankidetzaren Elkargunean erabaki bezala, proiektuak aldez aurretik hautatzeko fase bat izango da.\nMilioi bat euro baino gehiago emango ditu aurten Gasteizko Udalak garapenean laguntzeko proiektuetarako. Gaur goizean onetsi ditu gobernu-batzarrak 2020ko dirulaguntza-programaren deialdia eta oinarriak, guztira 1.150.000 euroko zuzkidura ekonomikoarekin.\nHauetarako emango da laguntza deialdi horren bitartez:\n– Urteko proiektuak, jarraitutasuna izateko perspektibarekin. 2020ko ekitaldiko zuzkidura ekonomikoa 1.050.000,00 eurokoa da, eta, kopuru horretatik, gehienez ere 80.000 euro bideratu ahal izango dira proiektuak formulatzeko lanetara. “Urteko proiektu kateatuak” lagunduko dira, esan nahi baitu 2020. urtean dirulaguntza jasotzen duten proiektuek 2021 eta 2022an ere jaso ahal izango dutela dirulaguntza.\n– Lankidetza-ekintza txikiak, sei hilabetean egitekoak, 100.000,00 euroko zuzkidura ekonomikoarekin.\nAtal bakoitzeko, baldintza jakin batzuk zehazten dira deialdian dirulaguntza eskuratu ahal izateko, proiektuek bete beharreko baldintzak, lehenetsitako ekintza edo sektoreak, zer-nolako gastuak lagunduko diren, eskabideak aurkezteko epeak, dirulaguntza jasotzen duen entitateak bere gain hartu beharko dituen konpromisoak eta proiektuak baloratzeko sistema eta taulak.\nAldakuntza sakona egin da oinarrietan, proiektuak hautatzeko sistemari dagokionez, hiru fase izango baititu orain:\n• proiektuen aldez aurreko hautaketa, laburpen-agirian oinarrituta,\n• behin betiko formulazioa,\n• behin betiko hautaketa eta deialdiaren ebazpena.\nGarapenerako Lankidetzaren Elkargunearen —arlo horretan esku hartzeko herritarren partaidetza-organoa— lantalde baten hiru saiotan landu da aldakuntza hori.\nGure udalerrian gaur goizaldean gertatutako eraso matxistaren aurrean erantzun publikoa emateko komunikatua\nKategoriak: Prentsa oharrak — Etiketak: eraso matxista, komunikatua — Komunikazio Zerbitzua / Servicio de Comunicación — 15:02\nGure udalerrian jaso berri den eraso sexualaren aurkako gaitzespen eta arbuio irmoenak erakutsi nahi ditu Gasteizko Udalak. Halaber, laguntza eta hurbiltasuna eskaintzen dizkiogu hala biktimari, nola biktimaren inguruari, eta beren eskura jartzen behar dituzten baliabide psikologiko, juridiko eta sanitario guztiak nahiz babes- eta harrera-baliabideak, beren interesei eragiten dien informazio guztia eduki dezatela bermatzearekin bat.\nHori dela-eta, honako hau adierazten du Udalak:\nOrdezkaritza instituzionalak eraso honen aurkako arbuioa erakutsiko du 5 minutuko kale-agerraldi batean, urtarrilaren 31ean, 18:00retan Plaza Berrian, «Vitoria-Gasteiz: eraso matxisten aurka»\nHalaber, bat egingo du mugimendu feministak antolatzen dituen arbuio-ekintzekin Andra Mari Zuriaren plazan, bihar larunbatean 13:00ean, eta herritar guztiak gonbidatzen ditu horietan parte hartzera eta beharbada gure laguntza behar duten arbuio-ekimenen berri ematera.\n(Audioz eguneratuta) Lan batek sakon aztertuko ditu Hirigune Historikoaren gizarte, ekonomia, hirigintza eta ingurumen beharrizanak, alderdi horretako agenteekin batera\nKategoriak: Prentsa oharrak — Etiketak: 21 Zabalguneko lehendakari Ana Oregi — Komunikazio Zerbitzua / Servicio de Comunicación — 13:12\nAna Oregi Ensanche 21 Zabalgunea lehendakariaren adierazpenak\nLehen urratsa da Erdi Aroko Hiriguneko Birgaitze Integraturako Plan Berezia osatzeko, zeina Urtaranen gobernuaren agintaldirako planean jasota baitago\n21 Zabalguneko lehendakari Ana Oregik beharrezkotzat jotzen du “inguru horretan esku-hartze publikoa areagotzea, degradazioa geldiarazteko eta bertako gizarte, ekonomia, hirigintza, eraikuntza, ingurumen eta kudeaketa baldintzak hiriko gainerako lekuetakoekin parekatzeko. Ildo estrategiko batzuk landuko ditugu, hainbat alorretako araudietan eskatutakoa bete ahal izateko: ondarea, hirigintza, eraikuntza, iraunkortasuna, eraginkortasun energetikoa, baita ekitatea eta genero-ikuspegia ere”.\n21 Zabalgunearen kontseiluak laguntza teknikoa kontratatzea onetsi du gaur, Gasteizko Hirigune Historikoak osatzen duen ekosisteman esku hartzen duten agenteen arkitektura definitzeko, informazioa biltzeko eta kudeaketa aurreraturako proposamenak egiteko.\nAzterlana egiteko lehia-saria 54.450 euro da (BEZa barne). Sakon aztertuko dira Hirigune Historikoaren gizarte, ekonomia, hirigintza eta ingurumen beharrizanak, eta nortzuk diren hiriko alderdi horretako agente nagusiak. Lana osorik idatzi eta aurkezteko gehieneko epea 12 astekoa da.\n21 Zabalguneko lehendakari Ana Oregik positibotzat jo du proposamenari emandako sostengua, lehen urratsa baita Erdi Aroko Hirigunearen Birgaitze Integraturako Plan Berezi berria lantzeko. Agintaldirako planean jasota dago hiriko alderdi hori biziberritzeko plana: eraikuntzak hobetzea da asmoa, eta gizarte- eta ingurumen-izaerako alderdiak hobetzea, baita hirigintza-araudia berrikustea ere, ekoizpen-, gizarte- eta kultura-jarduera berriak gara daitezela errazteko, auzo horri bizitasun eta erakargarritasun handiagoa emate aldera.\n“Beharrezkoa da inguru horretan esku-hartze publikoa areagotzea, degradazioa geldiarazteko eta bertako gizarte, ekonomia, hirigintza, eraikuntza, ingurumen eta kudeaketa baldintzak hiriko gainerako lekuetakoekin parekatzeko. Ildo estrategiko batzuk landuko ditugu, hainbat alorretako araudietan eskatutakoa bete ahal izateko: ondarea, hirigintza, eraikuntza, iraunkortasuna, eraginkortasun energetikoa, baita ekitatea eta genero-ikuspegia ere”, nabarmendu du.\nAzterlanaren abiapuntu gisa, Hirigune Historikoa hiri ekosistematzat hartuko da, hau da, bertan esku hartzen duten organismoen multzo batek (herritarrak, erakundeak, sail eta sozietateak, fundazioak, elkarteak, interes-taldeak, mugimendu alternatiboak…) eta haiek elkarrekin erlazionatzen diren ingurune fisikoak (etxebizitza eta lokalak, ekipamenduak, monumentu eta jauregiak, berdeguneak… espazio publikoan barne hartuta) osatutako sistematzat.\nEgitura ekosistemiko hori aztertzeko lehen pausoa hartan esku hartzen duten agenteen arkitektura osatzea izango da. Horretarako, agenteak zerrendatu, deskribatu eta ordenatuko dira, eta bakoitzari buruzko informazioa bilduko, Hirigune Historikoan duten jarduera kontuan hartuz.\nInformazioa bildu ondoren, eta kudeaketa aurreratuko irizpideei jarraituz, alde indartsuak eta hobetu beharrekoak identifikatuko dira Hirigune Historikoaren bizigarritasun, lehiakortasun, erresilientzia eta iraunkortasunean eragina duten alderdietan, eta jarduteko estrategiak proposatu eta ahalbidetuko dira. Gainera, hobekuntza-jardueren proposamena gauzatzeko eta jarduera programa diseinatzeko gutxi gorabeherako planteamendu ekonomiko eta finantzarioa jasoko du azterlanak.\n“Udala kudeaketa aurreratuko tresnez hornitzea da gure helburua, zeinek oraingo eta geroko eskaerei erantzun integrala emango baitiete, ekintza berezia behar baita degradazioa eragozteko, biziberrituz eta eraikitako monumentu multzoaren, espazio urbanoaren eta gizarte ehunaren balioa nabarmenduz”, azaldu du Ana Oregik.\nAzterlana izango da abiapuntua Hirigune Historikoko agente eta herritarrekin partaidetza- eta hitzarmen-prozesu bati ekiteko, ondoren Birgaitze Integraturako Plan Berezia berrikusteko —2020an hastea aurreikusi da—.\n800 urtetik gorako historia\nHirigune Historikoak 26 hektareako azalera du, eta kultura eta ondare balio handia du, materiala zein inmateriala. Biztanle kopurua Gasteizko biztanleria osoaren % 3 besterik ez da, 7.034 pertsona orotara, eta kopuru hori gutxituz joan da. Hala ere, bertako biztanleetako askok partaide izatearen sentimendu handia dute, harro baitaude ezaugarri bereziak dituen inguru batean bizi izateaz.\nEraikitako ondarea 827 eraikinek osatzen dute, gehienak (740) bizitegietakoak, eta orotara 4.390 etxebizitza dago. Gainerako eraikinek (87) beste erabilera batzuk dituzte, besteak beste, kultura eta erlijioarekin lotutakoak, eta horietako askok monumentu izendapena dute.\n800 urtetik gora duen multzo urbano horrek, kalteberatasuna gorabehera, “gaur egunera arte “bizirik” irauteko indar nahikoa erakutsi du; horrenbestez, birgaitze eta biziberritze berria planteatu beharra dago, ikuspegi integral batetik, geroko belaunaldientzat kontserbatuko dela eta bideragarri aizango dela bermatzearren“, nabarmendu du Ana Oregik.\nUrtaran Gobernuak desblokeatu egin du Judimendin etxebizitzak eta adinekoentzako zentroa egiteko plana\nKategoriak: Prentsa oharrak — Etiketak: Gorka Urtaran Alkatea, Jose Mardones plana — Komunikazio Zerbitzua / Servicio de Comunicación — 11:58\nGobernu Batzarrak onetsi egin du Jose Mardones planaren izapidetzeari hasiera ematen dion hirigintza-aldaketaren proiektua\nUrtaran Gobernuak Jose Mardones BIPBko Aranburutarren kalean etxebizitza atxikiak egiteko operazioa urbanistikoa desblokeatzea lortu du behingoz, 20 urte eta gero. Joan den agintaldian ere negoziazio eta lan tekniko ugari egin behar izan zen pieza guztiak ondo lotzeko elkarren artean; azkenean akordio bat lortu zen, sustatzaileen, jabeen eta Udalaren artean, erabilpena eman ahal izateko zenbait hamarkadatik hona hutsik dagoen eta inguru ilun eta narriatu bihurtutako orube bati.\nGobernu Batzarrak onetsi egin du gaur Jose Mardones eremuaren garapenari buruzko Hiri Antolamenduko Plan Orokorraren egiturazko xedapen-aldaketaren tramitazioaren hasiera. “Gaur, denbora asko eta gero, hasiko da Judimendiko auzoarekin genuen zorra kitatzeko proiektu baten tramitazioa, lan eskerga bati eta negoziatzeko ahalmenari esker. Aranburutarren kalea ez da aurrerantzean leku huts eta narriatua izango; aldiz, etxebizitza, familia eta aukera berrientzako lekua izango da. Gainera, leku bat irabazten dugu Udalarentzat, non adinekoentzako zentroa garatu, konpromiso hori baikenuen auzoko bizilagunekin hartua”, azpimarratu du Gorka Urtaran alkateak.\nAldaketa honi esker –zein Osoko Bilkurak izapidetu eta onetsi beharko duen– eremu horretan aurreikusitako familia bakarreko etxeak beste era batera antolatu ahalko dira. Ez dira 14 etxebizitza izango, gutxiago baizik, zortzi. Bina solairu eta garajea izango dute. Gainera, lau solairu arteko (gehi atikoa) bloke bat egin ahalko da. Judimendi gizarte-etxearen alboan beste eraikin bat egitea ere aurreikusten da; bertan Udalaren instalazioak instalatuko dira, besteak beste behin eta berriz eskatutako adinekoentzako zentro soziokulturala.\nPlan bereziak 22.154 m2 antolatuko ditu, bertan XX. mende hasierako zabalguneko eta mendearen erdialdeko etxebizitza-poligonoko espazioak urbanistikoki integratu ahal izateko, zein 20ko hamarkadako etxebizitza atxikien, 40 eta 50eko hamarkadetako etxebizitza kolektiboen, 90eko hamarkadako gizarte-etxe bat eta Bergara-Lizarra trenbide ohiaren eremu abandonatuen artean dauden.\nAstelehenetik aurrera, herritarrek Gasteizko etorkizunaren diseinua ezagutu ahalko dute, eta ekarpenak egin\nKategoriak: Prentsa oharrak — Etiketak: Gorka Urtaran Alkatea, Hiri Antolamenduko Plan Orokorraren Aurrerapena — Komunikazio Zerbitzua / Servicio de Comunicación — 11:53\nUdalak erakusketak eta gaikako lantegiak antolatu ditu datozen bi hilabeteetarako, herritarrek Hiri Antolamenduko Plan Orokorraren Aurrerapena ezagutu eta ekarpenak egin ditzaten\nDatorren astean abiaraziko da HAPOaren Aurrerapenarekin lotutako partaidetza eta komunikazio kanpaina, Zabalganean, “Mugi ezazu fitxa Gasteizko etorkizuna diseinatzen!” lemaren pean.\nOtsailaren 3tik (astelehena) apirilaren hasierara arte, interesa duten herritar, elkarte eta erakundeek Hiri Antolamenduko Plan Orokorraren Aurrerapenari aukerak eta iradokizunak aurkeztu ahalko dizkiote, partaidetza-prozesu baten bitartez.\nGorka Urtaran alkateak azaldu duenez, Udalak erakusketak eta gaikako lantegiak antolatu ditu datozen bi hilabeteetarako, herritarrek HAPOaren Aurrerapena ezagut dezaten, haien iradokizunak eta aukerak jaso ahal izateko. “Gasteizko Hiri Antolamenduko Plan Orokorraren Aurrerapena” agiria jendaurrean jartzea erabaki du gaur Tokiko Gobernu Batzarrak, horrek eragiten diola uste duen orok aztertzerik izan dezan. Aste honetan aurkeztu zaie parte hartzeko plana taldeei, Plan Orokorrari buruzko batzorde txostengilean, baita Plangintzarako Aholku Kontseiluari ere.\n“Mugi ezazu fitxa Gasteizko etorkizuna diseinatzen!” lemaren pean, partaidetza eta komunikazio planak era didaktiko eta ulergarrian ezagutaraziko ditu udalerrirako hiri plangintza berriaren sei ardatzak: hiri trinkoa, nekazaritza ingurunea, ondarea, iraunkortasuna, ekonomia suspertzea eta herritarrak.\nHerritarrentzako lehen hitzordua hasiera-ekitaldia izango da, otsailaren 3an (astelehena), San Martineko udal bulegoetako ekitaldi-aretoan, 18:00etan. Lurraldearen eta Klimaren aldeko Ekintzaren zinegotzi Ana Oregik azalduko ditu prozesuaren gako nagusiak.\nLankidetzazko diseinu-lantegiak, haurtzaroari, generoari eta lurperatzeak libre utzitako espazioei buruz\nOtsaileko lehen astean, erakusketa bat irekiko da Zabalganean, eta ondoren Hegoalde, Aldabe, Salburua, Lakua, Judimendi, Iparralde eta Pilarreko gizarte etxeetan ikusi ahalko da; Elorriaga izango da azken lekua, apirilean.\nAuzoetan erakusketak egin eta agiria Gizarte Kontseiluari eta beste antolakunde batzuei azaltzeaz gain, sorkuntzazko eta lankidetzazko diseinu-lantegiak egitea aurreikusten du zabalkunde planak, batetik, trenbidea lurperatzeak libre utziko dituen espazioei buruz (Tres Santos eta Borinbizkarra) eta bestetik, bi gai zehatzi buruz: haurtzaroa eta genero ikuspegia.\nAlkateak azaldu duenez, plangintza berriak hiru “begirada” hartu nahi ditu aintzat: Alde batetik, genero-berdintasuna, hainbat faktore hartuko baitira kontuan, hala nola gizonek eta emakumeek baliabideak —espazio publikoa, espazio urbanoak, ekipamendu publikoak, dirua— eskuratu eta kontrolatzeko dituzten aukerak, garraio- eta mugikortasun-bitartekoak, denboraren erabilerak, kontziliazio erantzunkidea, ordutegiak edo segurtasuna, mugikortasuna eta garraioa, etxebizitza eskuratzeko aukerak, espazio publikoen egokitasuna gizon eta emakumeen beharretarako, plangintza-erabakietan parte hartzea eta beste.\nBestetik, plangintza berriak ume eta nerabeen ikuspuntua integratuko du, berariazko lantegi baten bitartez.\nGainera, Gasteizek irizpide ekologikoak, baliabide-kontsumoaren eraginkortasuna eta bizi-kalitatea kontuan hartuz aztertuko du bere hirigintza-plangintza. Gorka Urtaran alkateak Hirigintza Ekosistemikoaren Gutuna sinatu zuelarik hartutako konpromiso nagusietako bat da hori.\nProzesuaren bidez, HAPOaren Aurrerapenaren agiria helaraziko zaie herritarrei, zeina aurreko partaidetza faseak, diagnostikoa eta proposamenak kontuan hartuz idatzi baita; alor ezberdinetako hainbat agente, profesional eta adituren ikuspegia ere kontuan hartu da, askotariko iritzi kualifikatuak biltzeko eta iraunkortasuna oinarritzat hartuta udalerriaren etorkizunari buruzko eztabaida aberasteko asmoz.\nBehin aurrerapenaren agiria jendaurrean erakusteko izapidea bete eta Aholku Kontseiluak nahitaezko txostena egin ondoren, eta herritarrei, udal mugakideei eta administrazio batzarrei irekitako parte hartzeko fase berria amaituta, irizpideak eta helburuak zehaztuko dira, eta hasierako onespenaren agiria osatuko duten proposamen xeheak.\nUdalaren https://www.vitoria-gasteiz.org/berrasmatu web-orrian eskuratu ahalko da informazio guztia, baita sare sozialetan ere (#berrasmatu).\nRubén Alesandro Lucas Garcíaren ‘Deseo’ kartelak iragarriko ditu 2020ko inauteriak\nKategoriak: Prentsa oharrak — Etiketak: 2020ko Inauteriak, Estíbaliz Canto — Komunikazio Zerbitzua / Servicio de Comunicación — 11:22\nRubén Alesandro Lucas Garcíak (Torreaguera, Murtzia) aurkeztutako ‘Deseo’ kartelak irabazi du Gasteizen otsailaren 18tik 25ra bitartean izango diren inauteriak iragartzeko kartela hautatzeko lehiaketa.\nGaur goizean aurkeztu du irabazle suertatu den kartela Kultura eta Gizarte Etxeen zinegotzi Estíbaliz Cantok. “Kartel originala da, koloretsua, ikusgarria, Gasteizko inauteriak berak, hiri osoak parte hartzen duen jai hori bezala.” Ezkata deigarriak baliatuz arrainez mozorrotutako katu baten irudia ageri da kartelean.\n21 egileren 24 lan aurkeztu dira kartel-lehiaketara. Lehenengo fasean, Arabako diseinuaren arloko hiru profesionalek osatutako epaimahaiak kartel hauek aukeratu zituen:\na: Lema: Irudimena Dantzan\na: Lema: ‘Deseo’\na: Lema: ‘¡Hagan juego!’\nBigarren fasean, ‘Deseo’ kartela aukeratu da irabazletzat, botoen ehuneko 60rekin. Botoen beste ehuneko 40 ‘¡Hagan juego!’ proposamenarentzat izan dira.\nBigarren fase horretan, Kultura eta Komunikazioko bi udal teknikarik eta ikastetxe hauek osatu dute epaimahaia: Gasteizko Arte eta Goi-mailako Diseinu Eskola, Arte eta Lanbide Eskola eta Ekialdea BHI (arte-batxilergoa). Ikastetxeek partaidetza-prozesu baten bidez eman dute botoa.\n2020ko inauteriak iragartzeko irudiaren egileak 1.500 euroko saria jasoko du. Egileak —Rubén Alesandro Lucas García—, 39 urte ditu, diseinatzaile grafikoa da, eta berak irabazi zuen lehiaketa duela bi urte ere.\nFinalista izan diren beste bi kartelen egileek 250 euroko sari bana jasoko dute, bai Arrasateko Itsaso Diego Jáuregui-Arraburuk, ‘Irudimena Dantzan’ lanagatik, bai Gasteizko Dani Urracak, ‘¡Hagan juego!’ lanagatik.\nLehiaketan parte hartu duten artistetatik, ehuneko 52 Gasteizen edo Araban bizi dira, ehuneko 19 Euskal Herrian eta ehuneko 29 Espainiako beste probintzia batzuetan. Kartelen ehuneko 24 emakumeek aurkeztu dituzte, eta ehuneko 76, berriz, gizonek. Adinari dagokienez, lanen ehuneko 38 hogeita hamar urtetik beherako diseinatzaileek aurkeztu dituzte.\n2020ko otsailaren 10etik 25era bitartean Ibaiondoko gizarte-etxean izango den erakusketan ikusi ahal izango dira lehiaketara aurkeztutako 24 kartelak.\nArabako hiriburuko jairik jendetsuenetako bat dira inauteriak, eta konpartsetan parte hartzen dutenei esker da hori posible.\nHain zuzen ere, gaur onetsi ditu Udalak 2020ko inauterietan parte hartuko duten konpartsentzako dirulaguntzak, guztira 79.072,50 euro.\nInauterietako desfileetan eta beste ekitaldi batzuetan —sardinaren erreketan, kasu— parte hartzeak sortutako gastuei aurre egiteko dira laguntzak.\n7.162 pertsonek parte hartuko dute aurten, 26 konpartsatan banatuta. Hona konpartsa bakoitzak jasoko duen dirulaguntza:\nGasteizko Marianisten ikastetxeko Guillermo Chaminade guraso-elkartea: 3.450 euro.\nSéneca Andaluziako kultur zentroa: 2.390,50 euro.\nVirgen de Guadalupe Extremadurako etxea: 3.450 euro.\nSagrado Corazón-Corazonistas ikastetxeko guraso-elkartea: 3.450 euro.\nErrekatxiki-Santa Luzia auzo-elkartea: 3.209,50 euro.\nIritsi Gara gizarte- eta kultur elkartea: 3.021 euro.\nComparsa Baila y disfruta kultur elkartea: 3.060 euro.\nGaliziako zentroa, Araban: 2.455,50 euro.\nAbetxukuko inauterietako konpartsa: 3.450 euro.\nPresentación de María ikastetxeko Ana Maria Riviere guraso-elkartea: 3.450 euro.\nSan Viator/Cofradía NSCC kultur elkartea: 3.450 euro.\nCarpe Diem antzerki- eta kultur elkartea: 3.450 euro.\nZabalganeko konpartsa: 3.450 euro.\nSan José de Calasanz (Escolapios) ikastetxeko guraso-elkartea: 3.450,00 euro.\nAriznabarra jai-batzordea elkartea: 2.624,50 euro\nUrkide ikastetxeko guraso-elkartea: 3.450 euro.\nEsperanza kultur-eskaut elkartea: 2.533,50 euro.\nSansomendi-Ehariko lagunen elkartea: 2.904,00 euro.\nNiño Jesus ikastetxeko inauterietako elkartea: 2.611,50 euro.\nEgibide-Nieves Cano ikastetxeko guraso-elkartea: 2.423 euro.\nGasteizko bartzelonazaleen “Euskobarça” taldea: 2.923,50 euro.\nVera Cruz ikastetxeko guraso-elkartea: 3.450 euro.\nSagrado Corazon ‘Carmelitas’ ikastetxeko guraso-elkartea: 3.450 euro.\nAranako auzo-elkartea 3.274,50 euro.\n‘Zaranbiz’ Artzain Onaren parrokiako kultur elkartea: 2.202 euro.\nIntegrazioarako dominikar elkartea (ADIVA): 2.035,50 euro.\nHasiera batean, dirulaguntzaren ehuneko 80 ordainduko die Udalak konpartsei; gainerako ehuneko 20a jarduera bukatu eta eskatzen den dokumentazioa aurkeztu ondoren.


Espetxeko gutunak : ataramiñe\nKepa Del Hoyo: “Ametsak”\nKepa del Hoyo Hernandez (Galdakao – Badajoz espetxea 2017.07.31) Kepa Del Hoyo Hernandez AMETSEN LIBURUA Ametsak. Erraza litzateke topikoan erortzea eta gutako bakoitzak, euskal preso politiko garen heinean, Euskal Herri libre, independiente eta sozialistaren ametsaz hitzegitea. Baina gaurkoan ez da hala izango, aukera hau toki ilun honetan bidea argitzen didaten kriseiluei nire maitasun eta esker […]\nIbon Muñoarekin, “Bidean gaude, aurrera goaz, joan zirenekin” liburuaren aurkezpenean\nAtzo aurkeztu genuen Eibarko Beleko tabernan Ibon Muñoaren hirugarren liburua: Bidean gaude, aurrera goaz, joan zirenekin. Ibonen Muñoaren urtebetetzea ere bazen atzo, eta zorionak bidaltzeko talde argazkia egin ondoren, liburua egiteko auzolana erakusten duen bideoa ikusi genuen. “Opariaz” hitz egin genuen, oparia liburua irakurtzea dela, eta azken batean irakurketaren hartu-emanaren oparia dugula, Ibonentzat eta irakurlearentzat. […]\n“BOBBY SANDS Martxa baten lehen notak” liburuaren aurkezpena\nBobby Sands. Martxa baten lehen notak Denis O’Hearn Euskaratzaileak: Aitzol Iriondo eta Jurgi Garitagoitia Txalaparta, 2015 Aitzol Iriondo eta Jurgi Garitagoitiaren gutuna Liburuaren lema egokia zein litzatekeen pentsatzen hasi ginenean, ez genuen denbora askorik eman martxa baten lehen notak aukeratzeko. Gure baitan datzalako eguzkiak, laiotzean ere. Nazim Hikmet turkiarrak bere poemarekin esan zuen ez zutela […]\nEspetxeko gutunak: Saul Kurto, Fresenesetik\n→ zorrotza.info: [GUTUNA] Saul Kurto espetxetik distantziak murrizten Irakurtzeko, sakatu irudiaren gainean / literatura koadernoak / ataramiñe / literaturakoadernoak.org /\nJoseba Asensio Arkaraz “Kirruli” 1986ko ekainaren 8an hil zen Herrera de la Mancha espetxean, gaur 27 urte. 1983ko azaroan idatzitako gutuna zabaldu du bere familiak. Alcalatik, 1983ko azaroak 30 Hola mozas Â¿quÃ© tal os va la vida? Ayer recibÃ tu carta Arantxa, asÃ que he decidido contestar a las tres a la vez pues aunque […]\n[espetxeko gutunak] Saul Kurtoren bizi baldintzak Fresnesen\nSaul Kurto Zorrotzako preso politikoaren gutuna. Fresnesen dituzten bizi baldintzak azaltzen ditu bertan (via zorrotzainfo) Sakatu irudietan gutuna irakurtzeko / literatura koadernoak / ataramiÃ±e / literaturakoadernoak.org /\nEspetxeko gutunak: Saul Kurto, Fresnesetik\n>> zorrotzainfo: [GUTUNA] Saul Kurto escribe incomunicado desde la â€œmitardâ€ de Frenes Handitzeko, sakatu irudiaren gainean


Juanje Alberdi, alkatea: "Legitimitate osoz eta herritarren iritzia ezagututa bukatzen da eztabaida" - Bergara - Goiena.eus\nJuanje Alberdi, alkatea: "Legitimitate osoz eta herritarren iritzia ezagututa bukatzen da eztabaida"\nJon Berezibar 2015-11-29 23:16\nParte-hartzearen datuak arrakastatsutzat jo ditu Juan Alberdi, Bergarako alkateak. Horrekin eta "5. edukiontziaren alde eginiko apustuarengatik", eskertu egin gura ditu herritarrak eta agindu du "arduratsu" jokatuko dutela aurrerantzean. Kanpainan azaldu moduan, 2016ko lehen hiruhilekoan ezarriko dute sistema berria, azaltzen duenez, kontsulta deitu baino lehen egindako bideragarritasun planak erakutsitakoa gauzatuz.\nAlkateak aitortzen du eurek babestutako aukerak irabaziko zuela espero zutela baina kontsultarik egiten den lehen aldia izanik eta prozesua epe laburrean egin dela kontuan hartuta, emaitzen zain zeudela. Datuak eskuan, partaidetza nabarmentzen du Alberdik, bere iritziz frogatu delako "eurentzako garrantzitsua den gai bat denean, parte hartzen dutela herritarrek" eta gaurkoak bidea zabaltzen diela partaidetza ekimen gehiago planteatzeko.\nAzkenik, alkateak uste du "zaborren gaia definitiboki" ematen dela "amaitutzat", badakitelako jendearen nahia zein den eta "legitimitate osoz eta herritarren iritzia ezagututa" bukatzen dela eztabaida.


Erosi Removio gel Espainian, farmazian\nRemovio Erosi Farmazian\nRemovio gel erosi al dezaket farmazian?\nJendeak askotan galdetzen du nola eta non eska dezakezu Espainian Removio - Verruak eta papilomak aurkako gelak. Eta hori fabrikatzailearen webgune ofizialaren bidez bakarrik egin daiteke. Kontuz beste baliabide batzuekin faltsutzeekin. Fabrikatzaileak kalitate bermea ematen du webgunearen bidez baliabide ofizialean eskatzean.\nZure erosotasunerako, Removio eros daiteke bere fabrikatzaileen webgune ofizialaren bidez. Produktuak prezio merkea du eta promozio aldian beherapen osagarriak daude eskuragarri. Beraz, ziurtatu haien webgunea begiratzen duzula aurrez aurre eta aurrezki izugarriak lortzeko.\nEgin eskaera eskaera orria beteta eta xehetasunak telefonoz egiaztatuta. Ordainketari dagokionez, eskaera jaso ondoren ordaindu ahal izango duzu. Removio fabrikatzaileek bezeroen pribatutasuna errespetatzen dute eta, beraz, ontzi diskretuak erabiltzen dituzte. Ziurta zaitez zure eskaera ahalik eta arreta handienarekin prozesatuko dela, produktua garraiatzean, igarotzean edo entregatzerakoan ez dela kaltetuko ziurtatuta.